Mesej sebenar ‘Alice in The Wonderland’ yang bakal buat otak korang pecah

‘Alice in the Wonderland and Through the Looking Glass’, sebuah cerita fantasi yang pada hematnya tidak logik di akal, tetapi masih menjadi kegemaran ramai kerana latarnya dan jalan cerita yang menarik setelah diangkat oleh Tim Burton ke layar sutradara.

Kisah pengembaraan Alice ini merupakan adaptasi daripada sebuah novel Lewis Carroll. Tetapi, tidak semua kisah yang diceritakan diangkat ke skrip Tim Burton. Namun, asasnya masih sama yang mana tidak logiknya filem tersebut berdasarkan idea asal Lewis Carroll.

Lebih menarik lagi apabila beberapa ahli matematik dan ahli bahasa mengkaji penulisan Lewis Carroll, mendapati bahawa setiap idea yang dianggap tidak logik ini adalah berkait dengan cabang matematik, iaitu algebra yang menjadi asas penceritaan ini ditulis oleh Lewis Carroll.

Tahukah anda bahawa Lewis Carroll merupakan seorang ahli Matematik?

Jadi, apa sebenarnya konsep Matematik yang tersembunyi di sebalik penceritaan ini? Sebelum itu, kita kenali dahulu siapa Lewis Carroll.

Lewis Carroll ialah nama samaran kepada seorang ahli Matematik di Christ Church College, Oxford iaitu Charles Lutwidge Dodgson. Beliau dikatakan seorang ahli matematik yang konservatif dan sangat berhati-hati serta teliti dalam menghasilkan sebarang kerja. Asas pemahaman matematik beliau berdasarkan kerja Euklid, seorang ahli matematik Yunani yang terkenal dengan satu bukunya yang menjadi rujukan ahli cendekiawan iaitu ‘Elements’.

Secara umumnya, buku ini membahaskan perihal asas geometri, trigonometri dan garis selari melalui beberapa aksiom yang kukuh, dan hujah yang rumit melalui beberapa langkah logik yang mudah. Selama berabad-abad, pendekatan Euklid telah menjadi asas penaakulan dunia matematik dan logik.

Sehinggalah pada abad ke-19, munculnya pemikiran baharu matematik yang tidak sepenuhnya menggunakan pendekatan Euklid sebagai asas, malah dilihat tidak logik oleh Dodgson kerana banyaknya idea-idea abstrak diperkenalkan. Kemunculan pemikiran ini telah mengecewakan Dodgson yang sangat berpegang kuat kepada pendekatan Euklid dalam dunia disiplin matematiknya. Baginya, cabang algebra hanyalah melibatkan nombor. Tetapi, pada abad itu, berkembangnya konsep algebra baru yang pelik-pelik. Antaranya, ‘x darab y bukanlah sama dengan y darab x’.

Kerana kekecewaan inilah, terlahirnya kisah ‘Alice in the Wonderland and Through the Looking Glass’.

Abad ke-19 merupakan era perkembangan ilmu matematik di dunia Eropah. Menerusi ‘Alice in the Wonderland and Through the Looking Glass’, Dodgson telah menempelak beberapa konsep baru yang pada hematnya adalah tidak masuk akal dan mengarut. Beliau menggunakan beberapa teknik Euklid, membuktikan premis dengan logik yang ekstrem.

Watak ulat beluncas, si kucing, arnab, dan Hatter yang ditemui Alice dalam siri pengembaraannya membawa mesej penting tentang kemengarutan algebra yang didakwa Dodgson.

Permulaan cerita asal Dodgson, pertemuan Alice dan ulat beluncas menggambarkan parodi terhadap sistem simbolik algebra yang diutarakan oleh Augustus De Morgan, seorang profesor matematik di London. Beliau bertanggungjawab memperkenalkan banyak pendekatan matematik yang moden dan didakwa sah selagi mengikut logik dalaman. Fahaman inilah yang melahirkan nombor khayalan (imaginary number) yang membolehkan berlakunya punca kuasa nombor negatif, biarpun menurut De Morgan sendiri, konsep ini adalah mengarut dan tidak dapat difahami.

Setelah Alice jatuh ke lubang arnab dan memakan kek, saiz badan Alice mengecil kepada tiga inci. Kemudian, Alice bertemu dengan si ulat beluncas bersama hookah(paip tembakau dengan tiub yang panjang dan fleksibel) menunjukkan cendawan kepada Alice yang boleh mengembalikan Alice kepada saiz asalnya.

Pemulihan dan pengurangan saiz yang berlaku terhadap Alice menggambarkan konsep pemulihan dan pengurangan berdasarkan konsep yang diterjemahkan daripada Arab iaitu “al jabr el mokabala”.

Berlakunya perubahan saiz ini menyebabkan Alice merasa konfius dan risau kerana di dunia aritmetik konvensionalnya, saiz perlu kekal dan tidak berubah-ubah. Lalu, si ulat beluncas menyatakan bahawa keadaan ini biasa di dunia Wonderland yakni menurutnya dunia yang penuh kegilaan dan mengarut. Kemudian Alice dinasihatkan oleh ulat beluncas agar bersabar (keep temper).

Ketika zaman Dodgson, para intelektual memahami “temper” sebagai kadaran dalam kualiti yang bercampur sepertimana “tempered steel” iaitu sejenis keluli unik dengan kadaran nisbah besi dan karbon. Maka, ulat beluncas memberitahu Alice supaya tidak marah dan kekal dalam kadar emosi yang seimbang.

Keadaan ini sekali lagi mencerminkan kecintaan Dodgson kepada geometri Euklid yang mana magnitud mutlak adalah tidak penting. Yang penting ialah nisbah dan keseimbangan. Untuk hidup di Wonderland, Alice perlu bertindak persis geometer Euklidean dengan mengekalkan nisbah emosi dalamannya, biarpun berubah saiz.

Di bab 6, Alice kembali kecilkan badannya untuk memasuki sebuah rumah di Wonderland. Di dalam rumah tersebut, Alice bertemu dengan Duchess di dapur yang sedang menyusukan bayinya, manakala tukang masaknya sedang menambahkan terlalu banyak lada hitam ke dalam sup sehingga menyebabkan semua terbersin, kecuali kucing Cheshire. Kemudian, Alice membawa keluar bayi Duchess dan entah bagaimana bayi tersebut bertukar menjadi khinzir.

Mesej Dodgson melalui kejadian ini ialah prinsip kesinambungan dalam geometri unjuran yang diperkenalkan dalam tengah abad ke-19. Sehingga kini konsep ini menjadi aspek penting dalam bidang topologi moden. Prinsip ini melibatkan idea bahawa satu bentuk boleh dibengkokkan dan diregangkan, dengan syarat mengekalkan sifat asas yang sama sepertimana sebuah bulatan adalah sama dengan sebuah bulatan elips dan parabola seperti lengkung senyuman kucing Cheshire. Selain itu, apa-apa rajah yang ditayangkan ke satu permukaan yang lain masih dianggap sama dengan prinsip kesinambungan.

Contoh mudahnya seperti dua bulatan yang bersilang di dua titik berbeza dan masih akan kekal sifat asasnya yang bersilang di dua titik biarpun berlaku transformasi peralihan kepada pusat bulatan. Sekiranya titik pusat mereka terlalu jauh, maka, penyelesaiannya akan menggunakan nombor khayalan yang tidak dapat difahami secara fizikal.

Dengan tanggapan yang melampau, Dodgson merasakan apa yang berlaku kepada bulatan juga berlaku kepada bayi dengan mengekalkan banyak ciri yang sama biarpun berubah.

Kemudian, Alice melepaskan khinzir itu ke hutan. Setelah itu, kucing Cheshire menunjuk kepada Alice ke arah Mad Hatter dan March Hare, dan berkata, “Lawatilah mereka sekiranya anda suka. Mereka gila.”

Alice menyertai pesta teh Mad Hatter yang secara tidak langsung menerokai kerja ahli matematik Ireland, William Rowan Hamilton. Hamilton meninggal dunia pada tahun 1865, sejurus selepas terbitnya penulisan kisah Alice ini. Penemuannya tentang kuaternion pada tahun 1843 telah diangkat dan dipuji sebagai peristiwa penting dalam algebra abstrak kerana membuktikan putaran dikira secara algebra. Kuaternion ialah konsep baru aritmetik dan kurang digemari Dodgson. Konsep ini melibatkan sistem nombor yang tidak melibatkan pengiraan, tetapi hanyalah untuk memahami tentang putaran.

Hamilton dikhabarkan menghabiskan masa bertahun-tahun bekerja dengan tiga terma untuk setiap satu dimensi ruang, tetapi hanya mampu membuat putaran dalam satah. Apabila terma keempat ditambah, Hamilton telah mendapat putaran tiga dimensi yang dicari dan terma keempat itu mestilah masa.

Persamaan akan pesta teh ini, Hatter, Hare dan Dormouse telah tersangkut berputar-putar di meja teh dengan Masa dijadikan terma keempat, tetapi tidak hadir ke meja kerana kesal setelah berlakunya pertengkarannya dengan Hatter. Oleh sebab itu, Hatter, Hare, dan Dormouse dipaksa berputar mengelilingi meja tanpa dibiarkan Hatter menggerakkan jam melepasi enam.

Menurut Hamilton, sekiranya parameter masa dikeluarkan, kemudian nombor-nombor itu akan terus berputar. Oleh itu, biarpun Alice menyertai parti itu, dia tidak dapat menghentikan putaran tersebut kerana dia tidak termasuk dalam unit ruang tambahan seperti Masa.

Setelah Alice meninggalkan pesta itu, Hatter dan Hare cuba untuk meletakkan Dormouse ke dalam teko teh. Tindakan ini mungkin membebaskan mereka daripada perlu berputar selamanya di meja setelah hanya wujud dua terma secara bebas sebagai nombor kompleks setelah membuang satu lagi parameter. Mereka berharap kehidupan mereka kembali normal.

Seorang pengkaji menafsirkan peristiwa ini sebagai mesej tersirat Dodgson untuk membuang semua kerumitan dan kembali ke konsep geometri lama Euklid.

Kemudian, Alice meneruskan perjalanan dan menemui “Ratu Hati” yang dikenali sebagai seorang yang suka marah buta-buta tanpa tujuan. Menurut pengkaji, watak “Ratu Hati” ini mungkin mewakili nombor tidak rasional.

Biarpun Dodgson kurang setuju dengan pemikiran baharu matematik yang melanda pada era itu, namun, beliau tidak menolak sepenuhnya idea-idea tersebut. Menurut beliau, pemikiran matematik yang baharu ini mungkin menarik kepada ahli matematik lanjutan (advanced mathematician), tetapi agak mustahil untuk diajar kepada para pelajar.

Selain itu, setiap huraian di atas merupakan analisa para pengkaji terhadap karya asal Lewis Carroll atau Dodgson dan sikapnya ketika itu. Realitinya Dodgson tidak pernah menerangkan dengan jelas akan simbolik ceritanya ini. Tetapi, beliau jarang menulis kisah-kisah fantasi kanak-kanak, yang ditulis hanyalah humor yang ditujukan kepada orang dewasa.

Tambahan kepada kisah Alice ini, Dodgson telah menghasilkan dua risalah lucu untuk rakan-rakan sekerjanya, dalam gaya kertas matematik yang mempersendakan kehidupan di Oxford.

Di samping itu, setelah diteliti analisa-analisa kisah matematik di sebalik pengembaraan Alice ini, satu lagi fakta menarik yang boleh didapati, iaitu “al jabr e al mokabala” merupakan karya utama Al-Khawarizmi yang menjadi rujukan seluruh tamadun Arab dan menjadi perintis pemikiran baru dan kritikal dalam dunia intelek Eropah kemudiannya. Jangan lupa bahawa abad ke-9 sehingga abad ke-15 merupakan era kegemilangan orang Islam dalam bidang intelektual yang kemudiannya jatuh setelah berlakunya konflik luar dan dalam termasuklah penglibatan orang Eropah sebagai dalang.

Maka, tidak hairanlah pada abad ke-19, karya utama ini dibawa pula ke Eropah dan menjadi rujukan untuk memulihkan peradaban dan pemikiran mereka ketika itu. Walaubagaimanapun, satu hal yang perlu kita jelas ialah karya asal “al jabr e al mokabala” atau “al-Jabr wal-Muqabalah” tidak diambil sepenuhnya oleh orang Eropah, tetapi telah ditapis mengikut nilai logik mereka. Hal ini juga mungkin menjadi faktor kemengarutan yang melanda disiplin matematik mereka dan berkembang sehingga kini.


5 Sampah Paling Bahaya Dalam Dunia

Setiap hari, manusia seluruh dunia akan menghasilkan sampah, baik dalam bentuk cecair, pepejal, bahan kimia, besi, radiasi, patogen atau dalam bentuk lain. Sekiranya tidak diurus dengan baik, sampah atau sisa buangan ini akan menjejaskan kehidupan manusia dalam aspek kesihatan dan keselesaan.

Pada bulan Mac lalu, ‘Global Waste Index 2022’ melaporkan bahawa telah berlaku perbezaan yang ketara pada jumlah penghasilan sisa buangan di Negara-negara dunia dan kaedah pengurusannya. Negara Turki menduduki tangga teratas sebagai negara yang persekitarannya mesra pengurusan sisa buangan. Manakala, USA dikatakan Negara yang paling banyak menghasilkan sisa buangan, lebih-lebih lagi di sepanjang fasa pandemik tetapi menghadapi risiko rendah dalam pencemaran kerana pengurusan sisa yang baik.

Pada tahun 2015, data pernah menunjukkan bahawa negara-negara yang memiliki masalah dalam pengurusan sampah-sampah terletak di kawasan Asia Timur dan Tenggara, terutamanya China dan Indonesia yang menduduki posisi kedua, di bawah China.

Di Malaysia, pada tahun lalu, angka tahunan penjanaan sampah menunjukkan sekitar 13 juta tan melibatkan pelbagai kategori sisa buangan.

Tahukah anda, setiap kategori sisa buangan itu mempunyai tahap bahaya masing-masing dan memberi mudarat besar kepada manusia apabila dibiarkan begitu sahaja. Mari kita lihat lima jenis sampah atau sisa buangan paling bahaya dalam dunia.

Sisa elektronik ialah komponen dan alat elektronik yang sudah rosak atau usang seperti televisyen, PC, penghawa dingin, mesin basuh dan peti sejuk.

Sisa elektronik dikategorikan sebagai sisa yang tersenarai dalam Jadual Pertama (First Schedule) Peraturan-peraturan Kualiti Alam Sekeliling (Sisa Terjadual) 2005 bawah Kod SW110. Kod ini didefinisikan sebagai sisa buangan daripada alat elektronik yang mengandungi komponen-komponen seperti penumpuk (accumulators), suis merkuri, kaca daripada tiub sinar katod dan kaca teraktif lain atau kapasitor bifenil terpoliklorin (polychlorinated biphenyl-capacitors) , atau tercemar dengan kadmium, merkuri, plumbum, nikel, kromium, kuprum, litium, perak, mangan atau bifeni berklorin I (polychlorinated biphenyl). Kandungan kimia berbahaya dalam alat elektronik ini akan memberi ancaman kepada hidupan laut dan darat, terutamanya manusia sekiranya proses pelupusannya tidak diurus dengan baik dan mesra alam.

Berdasarkan kajian, data anggaran menunjukkan Malaysia bakal menghasilkan sebanyak 24.5 juta unit sisa elektronik menjelang tahun 2025.

Minyak terpakai merupakan sisa yang memberi ancaman paling serius kepada alam sekitar sehinggakan pelupusannya dikawal ketat oleh perundangan Poland dan Eropah.

Undang-undang Sisa 14 Disember 2012 mentakrifkan minyak terpakai sebagai sebarang minyak pelincir atau sintetik yang tidak lagi sesuai untuk tujuan asalnya, khususnya minyak terpakai untuk enjin pembakaran dalaman dan minyak gear, minyak pelincr, minyak turbin dan minyak hidraulik. Undang-undang ini melarang keras untuk pembuangan sisa minyak ke dalam air dan tanah. Kegagalan mematuhi undang-undang ini akan memberi ancaman kepada kesihatan dan kehidupan makhluk hidup serta mengakibatkan berlakunya degradasi tanah dan pencemaran.

Selain itu, minyak enjin lama yang terbakar di dalam dapur boleh membunuh penghuni rumah dengan pengudaraan yang rosak.

Barangan plastik sepertinya sudah menjadi ‘darah daging’ rakyat Malaysia kerana kelebihannya yang tahan lama, kalis air, cantik dan murah menyebabkan barangan plastik sentiasa menjadi pilihan masyarakat dan membantu memudahkan banyak urusan harian. Hakikatnya, plastik merupakan musuh ‘senyap’ yang boleh ‘membunuh’.

Prof. Dr Mustafa Ali Mohd, Pakar Toksikologi Pusat Perubatan Universiti Malaya (PPUM) pernah menerangkan perihal bahaya plastik kepada manusia dan alam sekitar.

Tiga bahan asas yang terkandung dalam pembuatan plastik iaitu phthalate, bisphenol A (BPA) dan polybrominated diphenyl ethers (PBDEs) serta bahan-bahan toksik lain yang dicampur akan mendedahkan manusia kepada bahaya apabila plastik ini dibuang dan terurai menjadi monomer. Antara bahaya yang bakal terjadi kepada manusia ialah berlakunya gangguan sistem badan, obesiti dan gangguan terhadap organ pembiakan. Bukan itu sahaja, sekiranya para ibu banyak terdedah kepada phthalate, bahan ini akan mengganggu proses pembentukan janin dalam kandungan dan kemungkinan lainnya ialah bayi tersebut akan mengalami gangguan organ pembiakan apabila besar.

Dalam satu kajian lain dilaporkan bahawa plastik juga berkait dengan kanser yang mana kesannya hanya dapat dilihat selepas 40 tahun. Kebarangkalian berlakunya peningkatan pesakit kanser mutakhir ini adalah disebabkan penggunaan plastik secara berleluasa dan berterusan sejak sekian lama.

Manakala, plastik yang terurai di dalam laut akan menjadi mikroplastik dan nanoplastik yang mencemari plankton dan tumbuhan laut. Setelah kedua-duanya dimakan oleh hidupan laut, maka akan berlakunya satu rantaian bahaya apabila bahan kimia ini memasuki badan ikan dan mengganggu sistem dalaman sehingga menyebabkan kematian. Kemudian, manusia yang memakan ikan tersebut turut akan diracuni dengan bahan kimia tersebut.

Bateri mengandungi bahan kimia beracun dan memberi impak kepada alam sekitar. Pembuangan yang tidak betul akan menyebabkan toksik plumbum tersebar secara meluas di permukaan bumi. Sekiranya plumbum memasuki badan manusia, toksik ini akan menyingkirkan logam-logam lain yang berguna dalam tubuh manusia lalu menyebabkan mudarat tertentu, termasuklah menjejaskan pembentukan sel darah merah normal.

Selain itu, laporan Buletin Umum Pusat Racun Negara, Universiti Sains Malaysia memaklumkan bahawa plumbum yang tersebar boleh mengakibatkan kembung dan senak perut, sembelit, kurang selera makan, sakit kepala serta lesu. Mankala, kadmium di dalam bateri boleh merosakkan paru-paru, buah pinggang, tulang dan risiko penyakit kanser. Litium pula dikhabarkan mampu menyebabkan kesan sampingan seperti cirit-birit, loya, muntah dan ketidaklancaran pertuturan serta kesukaran untuk berjalan. Sementara, raksa pula akan memudaratkan sistem saraf, buah pinggang, dan menimbulkan masalah kepada penglihatan, pendengaran dan hilang ingatan.

Racun kimia sudah menjadi alat kebiasaan dalam industri pertanian bagi memberikan kesan yang lebih cepat terhadap masalah yang dihadapi petani berbanding penggunaan racun organik biarpun kesannya memberi bahaya kepada manusia dan alam sekitar sekiranya diaplikasikan secara berlebihan dan tidak terkawal. Pelupusan racun kimia yang tidak betul akan menyebabkan sisa racun ini mengalir masuk ke punca air seperti sungai atau parit sehingga mengakibatkan pencemaran air bersih. Bukan itu sahaja, sekiranya sisa racun ini diserap oleh tanah, kandungan air bawah tanah akan tercemar dengan sisa kimia tersebut.

Dalam aspek gangguan makhluk hidup dan ekosistem yang lebih luas, curahan sisa racun kimia ini ke saluran pembuangan atau tong sampah akan memudaratkan apabila berlakunya proses peruapan bahan-bahan kimia tersebut ke udara dan tersebar ke serata tempat sehingga memasuki sistem dalaman makhluk hidup.

Setiap sisa berbahaya ini telah ditetapkan kaedah pelupusannya yang benar dan perlu dipatuhi oleh semua manusia. Kegagalan mematuhi ketetapan kaedah tersebut akan memberi mudarat kepada seluruh ekosistem dunia kerana rantaian yang bakal berlaku. Lebih-lebih lagi,  terdapat banyak sisa toksik terhasil daripada pelbagai aktiviti manusia seperti pengilangan, perkebunan, sistem pembaikan air, pembinaan, automotif, makmal-makmal, hospital-hospital dan pelbagai industri lain. Sekiranya sisa-sisa ini dibuang ke tanah, di dalam sungai, atau dibiarkan terserap ke udara, semua hidupan di dunia akan terkesan dan masalah-masalah tentang pencemaran, konflik kesihatan dan lain-lain akan berlanjutan sehingga bertahun lamanya.

Oleh itu, kenali jenis-jenis sampah atau sisa buangan sebaiknya supaya kita tidak sewenang-wenangnya memukul rata semua sampah adalah sama dan boleh dibuang di merata-rata. Sekiranya berlaku pelbagai penyakit di dunia, sedarilah bawah kegagalan kita mengurus pelupusan sisa-sisa buangan ini merupakan antara faktor yang menyumbang kepada berlakunya penyakit-penyakit tersebut.

Firman Allah SWT dalam al-Quran bermaksud:

“Telah timbul pelbagai kerosakan dan bala bencana di darat dan di laut dengan sebab apa yang telah dilakukan oleh tangan manusia, (timbulnya yang demikian) kerana Allah hendak merasakan mereka sebahagian daripada balasan perbuatan-perbuatan buruk yang mereka lakukan supaya mereka kembali (insaf dan bertaubat).” (Surah ar-Rum, ayat 41)

1. https://ewaste.doe.gov.my/index.php/what-is-e-waste/

2. https://www.recycling-magazine.com/2022/03/17/global-waste-index-2022-released/

3. https://dpu.kulonprogokab.go.id/detil/77/produksi-sampah-dunia

4. https://www.hmetro.com.my/utama/2021/07/732770/14-juta-tan-sampah-pada-2022

5. https://www.merdeka.com/trending/11-jenis-jenis-sampah-berdasarkan-sifat-bentuk-dan-sumbernya-kln.html

6. https://www.nationalgeographic.com/environment/article/toxic-waste

7. https://www.hmetro.com.my/sihat/2018/12/399888/bahaya-plastik-terhadap-kehidupan

8. https://ukkp.usm.my/index.php/maklumat-kkp/petikan-berita/85-bateri-mampu-undang-malapetaka-dahsyat

9. https://myagri.com.my/2017/09/4739/

10. https://avtotachki.com/ms/chem-opasny-masla-dlya-okruzhayuschey-sredy-chto-delat-esli-pereutomlyaesh-svoe/


Kajian ini membuktikan haruman badan yang sama cenderung mewujudkan sebuah persahabatan erat

Sesiapa yang pernah berjalan dengan anjing pasti tahu bahawa anjing mereka biasanya boleh mengetahui dari jauh sama ada anjing lain yang menghampiri adalah kawan atau musuh. Apabila ragu-ragu ketika bertemu antara satu sama lain, dengan berhati-hati kedua-dua anjing itu mungkin menghidu satu sama lain sebelum memutuskan sama ada untuk bermain bersama atau bergaduh. Peranan dominan yang dimainkan oleh deria bau dalam interaksi sosial telah didokumentasikan secara meluas dalam semua mamalia darat kecuali manusia. Adakah ini kerana manusia tidak menggunakan hidung mereka dalam tetapan sosial seperti yang dilakukan oleh semua mamalia darat yang lain? Atau adakah tingkah laku ini tersembunyi, bukannya terang-terangan, pada manusia?

Pelajar siswazah Inbal Ravreby, di makmal Prof. Noam Sobel di Jabatan Sains Otak Weizmann, membuat hipotesis bahawa manusia menggunakan hidung untuk interaksi sosial dalam keadaan tersembunyi. Beliau bergantung kepada dua pemerhatian sebelumnya.

Pertama, beberapa pembuktian menunjukkan bahawa manusia sentiasa menghidu diri sendiri biarpun secara tidak sedar.

Kedua, manusia sering menghidu orang lain secara tidak sedar.

Di samping itu, umum mengetahui bahawa manusia cenderung untuk berkawan dengan orang lain yang serupa dengan diri mereka dalam aspek rupa, latar belakang, nilai dan juga dalam ukuran seperti aktiviti otak. Ravreby membuat hipotesis bahawa apabila seseorang itu secara tidak sedar menghidu diri sendiri dan orang lain, kemungkinan perbandingan subliminal akan dibuat, dan kemudiannya berlaku daya tertarik kepada mereka yang baunya sama dengan bau diri sendiri.

Untuk menguji hipotesisnya, Ravreby merekrut sepasang rakan klik: rakan bukan romantik sejenis jantina yang persahabatan mereka pada asalnya terbentuk dengan sangat cepat. Beliau membuat hipotesis bahawa kerana persahabatan sedemikian muncul sebelum kenalan yang mendalam, mereka mungkin dipengaruhi terutamanya oleh ciri fisiologi seperti bau badan. Kemudian, beliau mengumpul sampel bau badan daripada rakan klik ini dan menjalankan dua set eksperimen untuk membandingkan sampel tersebut dengan sampel lain yang dikumpul daripada pasangan rawak individu.

Dalam satu set eksperimen, Ravreby melakukan perbandingan menggunakan satu alat yang dinamakan  eNose, yang menilai tanda kehadiran kimia bau. Di sisi lain, beliau meminta beberapa sukarelawan untuk menghidu dua kumpulan sampel bau badan untuk menilai persamaan yang diukur oleh persepsi manusia. Dalam kedua-dua jenis eksperimen, rakan klik didapati mempunyai bau yang lebih serupa antara satu sama lain berbanding individu dalam pasangan rawak.

Seterusnya, Ravreby ingin menolak kemungkinan bahawa persamaan bau badan adalah akibat daripada persahabatan klik, dan bukannya penyebab yang menyumbang. Sebagai contoh, bagaimana jika rakan-rakan mempunyai bau yang sama kerana mereka makan jenis makanan yang sama atau berkongsi pengalaman hidup lain yang mempengaruhi bau badan? Untuk menangani isu ini, Ravreby melakukan satu set eksperimen tambahan, di mana beliau menggunakan eNose untuk “menghidu” beberapa sukarelawan yang benar-benar asing antara satu sama lain, dan kemudian meminta mereka untuk terlibat dalam interaksi sosial bukan lisan secara berpasangan.

Selepas setiap interaksi berstruktur sedemikian, para peserta menilai individu lain dari segi betapa mereka menyukai orang itu dan kemungkinan mereka menjadi kawan. Analisis seterusnya mendedahkan bahawa individu yang mempunyai interaksi yang lebih positif sememangnya berbau lebih sama seperti satu sama lain, seperti yang ditentukan oleh eNose.

Malah, apabila Ravreby dan ahli statistik Dr. Kobi Snitz memasukkan data ke dalam model pengiraan, mereka dapat meramalkan dengan ketepatan 71 peratus yang mana dua individu akan mempunyai interaksi sosial yang positif, berdasarkan data eNose sahaja. Dengan kata lain, bau badan nampaknya mengandungi maklumat yang boleh meramalkan kualiti interaksi sosial antara orang yang tidak dikenali.

“Keputusan ini membayangkan bahawa, seperti kata pepatah, terdapat kimia dalam kimia sosial, ” Ravreby menyimpulkan. Sobel menawarkan kata-kata berhati-hati: “Ini bukan untuk mengatakan bahawa kita bertindak seperti kambing atau cerut — manusia mungkin bergantung pada isyarat lain yang jauh lebih dominan dalam membuat keputusan sosial mereka. Namun begitu, keputusan kajian kami menunjukkan bahawa hidung kita memainkan peranan-peranan yang lebih besar daripada yang difikirkan sebelum ini dalam aspek pemilihan kawan kita.”

Artikel ini diterjemahkan daripada artikel ScienceDaily bertajuk, “Scent of a friend : Similarities in body odor may contribute to social bonding”, di pautan https://www.sciencedaily.com/releases/2022/06/220627125010.htm

Rujukan Jurnal Kajian


Kenali Al-Battani a.k.a Albategnius, penyumbang besar ilmu astronomi dan trigonometri

Apabila menyebut nama Al-Battani, hanya segelintir sahaja yang kenal dan mengkagumi sosok ini. Tetapi, lain pula keadaannya apabila disebut nama Copernicus, Newton dan Galilie Galileo.

Sayang sekali apabila kita tidak mengenali sosok hebat dan genius Islam ini untuk dijadikan inspirasi dan tauladan.

Siapa Al-Battani?

Al-Battani ialah seorang ahli astronomi dan ahli matematik Muslim yang hebat dan dikenali para intelektual dunia kerana sumbangannya yang luar biasa dalam kedua-dua bidang.

Nama penuh Al-Battani ialah Mohammed ibn Jabir ibn Sinan Al-Harrani Al-Battani. Beliau dilahirkan pada tahun 858 M di Harran berhampiran dengan Urfa yang mana sekarang namanya Turki. Beliau telah tinggal dan bekerja di Al-Raqqah, iaitu sebuah bandar di Syria. Beliau telah meninggal dunia pada tahun 929 M di Qasr Al-Jiss, Iraq.

Beliau merupakan anak kepada Jabir ibn Sinan al-Harrani yang juga merupakan seorang saintis terkemuka Islam. Jabir mempunyai kemahiran membuat alatan astronomi dan kemahiran ini turut diwarisi oleh Al-Battani.

Menurut riwayat masyhur, Al-Battani mula mempelajari dan mendalami bidang astronomi ketika beliau di kota Al-Raqqah sehingga beliau bergelar sarjana di bawah pemerintahan Harun al-Rashid, khalifah kelima zaman Abbasiyah, bersama-sama dengan cendekiawan-cendekiawan Islam yang lain kerana era tersebut merupakan era kegemilangan intelektual Islam. Lebih 40 tahun lamanya, beliau bekerja dan mengkaji tanpa jemu. Malah, beliau juga telah menghasilkan buku-buku bagi menceritakan hasil penemuan beliau dalam bidang astronomi dan matematik, selain membetulkan kajian Ptolemy tentang bulan dan bintang.

Dalam sebuah buku yang dikumpulkan karya-karya Arab oleh Ibn An-Nadim, iaitu The Fihrist, Al-Battani telah digambarkan dengan kata-kata berikut :

“Battani merupakan seorang pengkaji yang terkenal dan bapa geometri, ilmu teori dan praktikal dalam astronomi, dan astrologi. Beliau telah menghasilkan kerja-kerja astronomi dengan jadual-jadual yang mengandungi hasil pencerapannya sendiri tentang matahari dan bulan, malah penerangannya itu lebih tepat daripada hasil kerja Ptolemy dalam ‘Almagest’. Dalam jadual tersebut juga, beliau telah menunjukkan pergerakan lima planet, dengan pencerapan yang ditambah baik, dan juga membuat penambahbaikan dalam beberapa pengiraan astronomi. Sebahagian daripada pencerapannya telah disebut dalam bukunya. Tiada siapa lagi dalam kalangan orang Islam yang pernah menghampiri kesempurnaan seperti beliau dalam mencerap bintang-bintang dan meneliti pergerakan-pergerakannya. Selain itu, Battani telah menunjukkan minat dalam bidang astrologi, yang kemudiannya membawa kepada beberapa sumbangan beliau dalam bidang tersebut. Menurut beberapa gubahannya dalam bidang ini, saya telah menyebut ulasan-ulasan yang dibuat oleh beliau tentang Tetrabiblos yang dihasilkan oleh Ptolemy.”

Kepakarannya dalam bidang ini telah menyebabkan Al-Battani mendapat julukan “Ptolemy Arab”, iaitu menyamai Claudius Ptolemaeus, cendekiawan yang hidup pada abad kedua Masihi dan juga menembusi kemasyhuran dalam bidang Astronomi.

Menariknya lagi, seperti yang telah disebutkan di atas, Al-Battani telah membetulkan hasil kajian Claudius Ptolemaeus setelah beliau mengkaji buku Ptolemaeus atau Ptolemy, iaitu ‘Almagest’.

Berikut merupakan sumbangan masyhur beliau dalam bidang astronomi.

Berbanding kiraan moden tahun suria yang diambil sebagai kiraan sebenar adalah berjumlah 365 hari, 5 jam, 48 minit dan 22 saat, maka, kiraan al-Battani adalah lebih tepat dan menghampiri kiraan sebenar ini. Malah, kiraan Copernicus beberapa abad kemudian masih tidak dapat pengiraan yang lebih tepat sebegini.

Oleh itu, Copernicus telah meluahkan kekagumannya kepada al-Battani menerusi bukunya ‘De Revolutionibus Orbium Clestium’.

Dalam cerapan dan penemuan astronomi Al-Battani, beliau telah mengasaskan satu cabang matematik secara tidak langsung bagi membuat pengiraan yang tepat berkaitan peristiwa alam semesta.

Al-Battani telah mengasaskan ilmu trigonometri dengan takrifan tan(x) = sin(x) / kos(x) dan menerbitkan rumus berikut :

sin(x) = tan(x) / ((tan^2)(x) + 1)

Selain itu, beliau menjadi orang pertama yang menyusun jadual tangen bagi mencerap peristiwa matahari tergelincir di ufuk dan waktu rembang.

Kerja-kerjanya ini telah ditulis dalam Kitab al-Zij yang mengandungi 57 bab keseluruhannya.

Pada kurun ke-12, kitab ini diterjemahkan ke bahasa latin oleh Plato Tiburtinus dengan tajuk terjemahannya ialah ‘De scientia stellarum’ dan memperkenalkan kalimah sinus pertama kalinya di Eropah.

Kemudian, sekali lagi pemindahan ilmu Al-Battani ke Eropah berlaku pada kurun ke-15 oleh Rogiomontanus menerusi karya adaptasinya bertajuk ‘De triangulis omnimodis’  yang menyebabkan Eropah mendakwa bahawa beliaulah pengasas sebenar trigonometri.

Perkembangan ilmu ini terus terlaksana dan mempengaruhi ilmuwan Kristian dan Yahudi Eropah abad pertengahan seperti Robertus Cestrensis (Retinensis) yang membuat jadual pergerakan angkasa untuk meridian di London pada tahun 1150. Selain itu, antara tokoh besar lain dari Eropah yang mengkagumi penemuan Battani ialah Albertus Magnus, Alphonso X, Nicolas Cusanus, Copernicus dan Tycho Brahe.

Penemuan-penemuan beliau ini telah menjadi asas kepada kajian-kajian besar selepas itu dan menghasilkan ilmu-ilmu baru antaranya seperti kaedah penghampiran secara interpolasi berangka bagi menyelesaikan persamaan aljabar (algebra) yang sukar diselesaikan secara analisis. Selain itu, ilmu geometri dikembangkan dan hukum logaritma diterbitkan.

Dalam aspek aplikasi kehidupan, kiraan-kiraan dan penemuan ini membantu manusia menentukan ketepatan dalam banyak ilmu dan kemahiran seperti ilmu pelayaran dan ilmu falak bagi umat Islam menentukan arah kiblat dan waktu solat dengan tepat. Kini, ilmu ini terus menjadi asas pengetahuan bidang-bidang industri dan dunia kajian akademia.


Penuntut UPM hasilkan 8 produk makanan baharu!

SHAH ALAM, 30 JUN: Seramai 63 penuntut Universiti Putra Malaysia (UPM) berjaya menghasilkan lapan produk makanan sempena Hari Pengenalan Produk Baharu 2022 semalam.

Produk makanan itu adalah marjerin bawang cili putih, Lado La Tien, kentang goreng jagung, isi jagung MaizeMerize, teh kiub tembikai wangi (rock melon), serbuk chutney tembikai wangi, teh sos tembikai dan jus tembikai dengan susu soya.

Dekan Fakulti Sains dan Teknologi Makanan (FSTM) berkata makanan baharu itu dihasilkan pelajar tahun tiga ijazah sarjana Sains dan Teknologi, FSTM selari dengan tema penyelesaian inovasi bagi mengurangkan kehilangan makanan.

“Pembangunan produk baharu adalah proses menukar idea yang baru kepada produk menarik dan memuaskan hati pengguna di pasaran.

“Prototaip makanan dipersembahkan berasaskan tembikai, tembikai susu, cili dan jagung yang dipersembahkan kepada juri pakar dari sektor kerajaan, swasta, dan wakil khas Fakulti Sains dan Teknologi Makanan,” kata Prof Madya Dr Anis Shobirin Meor Hussin.

Beliau berkata tema dipilih pula memainkan peranan penting bagi mencapai matlamat pembangunan mampan.

Kredit berita : Portal Rasmi Berita Selangorkini

Sumber foto : Portal Rasmi UPM


Faktor luar biasanya muzik Beethoven biarpun beliau tidak dapat mendengar!

Siapa tidak kenal dengan Beethoven, penggubah muzik teragung dalam sejarah yang hidup sekitar tahun 1770 – 1827.

Demi menyatakan suara hati dan perasaannya, muzik menjadi medium utama sehingga terhasilnya gubahan-gubahan yang luar biasa. Sehingga kini, muzik-muziknya terus dimainkan di seluruh dunia baik di dalam filem, drama, ataupun secara santai.

Tetapi, tahukah anda bahawa Beethoven telah mengalami masalah pendengaran ketika beliau di usia 20-an dan hilang sepenuhnya pendengaran ketika beliau berumur 40-an. Walaupun begitu, gubahannya tetap diteruskan dan hasilnya masih harmoni dan lunak di pendengaran umum.

Bagaimana keharmonian not muziknya dapat dipastikan sedangkan deria pendengarannya tidak berfungsi?

Sebelum kita menjawab persoalan ini, kita dalami dahulu kisah kehidupan Beethoven.

Kehidupan Beethoven

Ludwig van Beethoven dilahirkan pada tahun 1770 di Jerman dan merupakan anak kepada seorang ahli muzik abad ke-18. Namun begitu, masa kecilnya agak terseksa dengan keadaan keluarga yang tidak stabil dan ayahnya merupakan kaki arak setelah kematian datuknya pada tahun 1773. Yang kemudiannya beliau terpaksa memelihara dan menyara keluarganya dengan pendapatan sebagai pengajar dan pemain biola.

Dalam aspek pendidikan, ayahnya cuba membentuk dirinya menjadi seperti Mozart setelah melihat bakat Beethoven dalam memainkan piano. Beethoven telah diajar sendiri oleh ayahnya dan beberapa orang guru yang diupah untuk mengasah keupayaannya seawal berumur lima tahun. Dikatakan juga bahawa beliau pernah bertemu dengan Mozart ketika beliau berumur enam belas tahun dan Mozart memperakui bahawa Beethoven bakal terserlah bakatnya suatu hari nanti.

Ketika di Vienna, beliau berguru dengan Haydn dan membentuk dirinya sebagai seorang pemain piano berbanding menjadi komposer. Pada tahun 1795, pertama kali Beethoven keluar sebagai pemain piano dengan muzik konserto keduanya.

Perjalanan kehidupannya dalam arena muzik berlaku di era transisi Klasik ke era Romantik (moden). Beethoven telah menggubah irama-irama mengikut keadaan semasa dengan begitu kreatif. Di perawalan era klasik, karyanya masih sama dengan konsep yang dibawa oleh Haydn dan Mozart. Setelah itu, karyanya terus diinovasi dan simfoni-simfoni yang terhasil tidak pernah sama dengan hasil-hasil yang sebelumnya apatah lagi setelah berlakunya era Revolusi.

Ketika umurnya 30 tahun, Beethoven berjaya menggubah beberapa muzik piano dan simfoni pertamanya.

Detik hilangnya deria pendengaran

Ketika pertengahan umur 20 tahun, Beethoven mula merasakan sesuatu berdesing di telinganya setelah beliau berjaya membina reputasi sebagai seorang ahli muzik dan komposer. Punca penyakitnya ini tidak dapat dikenalpasti dengan tepat.

Ketika beliau berumur 30 tahun, beliau telah mengutus satu surat kepada teman kecilnya yang merupakan seorang doktor, bagi menceritakan keadaan penderitaannya itu.

Beethoven memaklumkan bahawa deria pendengarannya semakin merosot sejak tiga tahun lepas dan apabila beliau berada di teater, beliau perlu berdiri berhampiran dengan orkestra bagi mendengar dengan jelas setiap muzik yang dimainkan dan nyanyian yang dipersembahkan. Kadangkala, beliau sukar mendengar perbualan yang menggunakan suara perlahan. Namun, sekiranya ada yang menjerit, telinganya akan sakit. Malah, selama dua tahun beliau mengelak daripada terlibat dalam aktiviti sosial kerana mustahil untuk beliau memaklumkan bahawa beliau sudah pekak. Apatah lagi hal tersebut akan memberi kesan kepada pekerjaannya.

Pernah sekali Beethoven ke luar bandar bersama rakan komposernya, Ferdinand Ries dan terlihat sekelompok manusia bermain alat muzik. Daripada reaksi wajah Ries, Beethoven boleh mengagak bahawa muzik yang dimainkan itu adalah indah, tetapi beliau tidak dapat mendengarnya. Dan inilah detik pertama beliau hilang sepenuhnya deria pendengaran.

Sudah pasti sebelum itu beliau telah berikhtiar pelbagai cara perubatan, namun tidak memberi kesan. Kemudian, beliau berputus asa dengan kaedah perubatan dan hanya menggunakan alat bantuan pendengaran istimewa.

Namun begitu, penyakitnya ini tidak menghentikan Beethoven daripada terus berkarya dan berjaya dalam bidangnya. Dalam kerja awalnya dapat didengar penggunaan frekuensi dengan not yang tinggi. Semakin lama gubahannya menggunakan not-not rendah seperti ‘Moonlight Sonata’ bagi menyesuaikan kejelasan not di telinganya. Karya pianonya terkenal, ‘Fur Elise’ digubah ketika beliau hampir pekak sepenuhnya.

Ketika deria pendengarannya hilang sepenuhnya, beliau memilih untuk memencilkan diri dan hanya rakan-rakan terpilih sahaja yang boleh melawatnya dengan berbicara menerusi penulisan atas kertas.

Ketika ini, Beethoven terus menggubah karya agungnya dalam diam dengan gaya gubahannya juga berubah kepada nada yang lebih gelap, mencerminkan kehidupannya yang berbeza dalam keadaan pekak. Irama tersebut yang menggambarkan ketenangan luar bandar iaitu Simfoni Keenam atau Simfoni Pastoral. Namun, terdapat juga gubahannya yang menggunakan not yang tinggi kerana kerjanya ini terhasil menerusi imaginasinya sahaja.

Mengikut catatan, baginya muzik merupakan satu bahasa dengan syarat. Apabila semua syarat itu dipenuhi, maka, Beethoven boleh menghasilkan irama tanpa perlu mendengar dan hanya membayangkan komposisi bunyi yang bakal terhasil.

Terdapat juga catatan yang menceritakan tentang orang suruhan di rumahnya mendedahkan keadaan Beethoven menggubah lagu ketika deria pendengarannya semakin merosot. Menurutnya, Beethoven akan menggunakan sangkakala telinga untuk mengarang di piano dan menggunakan batang pensil di celah-celah giginya untuk merasai getaran ketika bermain.

Kemampuan beliau ini masih menimbulkan tanda tanya beberapa ahli cendekiawan. Biarpun kemahirannya ini kerana sudah terasah selama hampir separuh kehidupannya, tetapi pasti ada unsur lain yang perlu diselidiki yang menjadikan hasil gubahan Beethoven terus baik dan harmoni.

Beberapa ahli matematik cuba mengaitkan keadaan ini dengan konsep aritmetik dan siri geometri.

Mungkinkah Beethoven mengira dan membayangkan not-not muzik dengan nisbah dan kadaran aritmetik di dalam fikirannya untuk menghasilkan keharmonian dalam hasilnya sepertimana penemuan Pithagoras tentang perkaitan muzik dan matematik?

Matematik dan Muzik

Mengikut catatan Abdul Latif (1992), pada abad keenam Masihi, seorang ahli falsafah Rom iaitu Boethius telah menceritakan detik permulaan Pithagoras mengkaji tentang irama muzik apabila Pithagoras mendengar bunyi pukulan tukul besi yang berlainan ke atas pelapik.

Sangkaan awal beliau ialah bunyi yang berirama itu telah terhasil disebabkan kekuatan pekerja, tetapi, setelah diulangi semula proses pukulan oleh pekerja yang ditukar tukul masing-masing, beliau menyimpulkan bahawa bunyi tersebut kesannya daripada hasil pukulan tukul besi, bukannya disebabkan kekuatan pekerja.

Kemudian, Pithagoras menimbang berat setiap tukul dan mendapati berat setiap tukul itu berbeza dan menghasilkan nisbah nombor-nombor 12, 9, 8, dan 6. Tetapi, berat tukul kelima tidak mengenai nisbah tukul-tukul yang lain, lalu tukul tersebut diketepikan dan proses pukulan dilakukan semula. Hasilnya, kesan irama muzik semakin meningkat dan nada muzik ini digelar sebagai nada yang keempat.

Lanjutan penelitian dibuat oleh Pithagoras ke atas panjang tali dan gelombang nada pula. Hasil kajian tersebut mendapati jika seutas tali dipendekkan kepada tiga perempat daripada panjang asalnya, maka nada yang dihasilkan ialah nada yang keempat daripada nada asal (maksudnya iramanya semakin tinggi). Lalu, Pithagoras menyimpulkan bahawa muzik yang keluar daripada tali pada nisbah tertentu akan menghasilkan bunyi berkadar songsang dengan panjang tali tersebut.

Kemudian, Pithagoras menyatakan bahawa nombor 6, 8, 9, dan 12 mempunyai kelainan keupayaan mengeluarkan nada muzik yang menawan dan memiliki kelainan berbentuk matematik. Nisbah 12 : 9 : 8 : 6 terus dikembangkan dengan rangkap standard dalam alunan muzik berirama lembut, keras atau patriotik.

Menurut catatan Mat Rofa (2004), pelbagai konsep matematik digunakan untuk menggubah sebuah lagu yang baik, iaitu yang utamanya melibatkan konsep jujukan siri harmonik, siri geometri atau siri aritmetik. Pithagoras dikatakan seorang tokoh terawal yang memulakan penalaan (tuning) dalam skala D yang kemudiannya digubah kepada skala C dengan memperkenalkan jujukan nisbah diatonik yang baru.

Hasil skala C ini telah diguna pakai oleh semua ahli muzik seluruh dunia sehingga ke saat ini.

Kajian ini terus berkembang merentas zaman dan muzik dimasukkan sebagai salah satu cabang di bawah ilmu matematik sehinggalah berlakunya peralihan ilmu ke Eropah yang kemudiannya muzik dan matematik telah diasingkan sepenuhnya sebagai dua bidang yang berbeza.

Kesimpulan

Berbalik kepada kisah Beethoven, tidak ditemui catatan yang menyatakan bahawa Beethoven pernah mendalami ilmu matematik untuk penghasilan kerja-kerjanya. Namun, catitan sejarah yang membuktikan matematik sebagai asas gubahan keharmonian nada tidak boleh diketepikan.

Malah, kisah Beethoven ini menjadi bukti bahawa gubahan lagu tidak semata-mata terhasil daripada bunyi, tetapi ada unsur lain yang perlu diselidik lagi dan tidak mustahil elemen kemahiran matematik ada dalam diri Beethoven yang menjadi faktor keharmonian muziknya melalui imaginasinya tanpa perlu beliau mendengar.

Seorang ahli falsafah dan ahli matematik Jerman, Gottfried Wilhelm Leibniz pernah menyatakan bahawa muzik adalah perlakuan aritmetik yang tersembunyi dilakukan oleh jiwa yang tidak sedar bahawa ia sedang menghitung.

RUJUKAN


Di usia muda berjaya menggenggam ijazah PhD dan bergelar pensyarah di Korea, hebat wanita ini!

Wah, kagum dengan kejayaan anak perempuan pelakon Zulkifli Ismail! Mana tidaknya, dalam usia muda dah ada kerjaya kukuh dan berjaya genggam PhD. Lebih istimewa, Dr Zulfati Izazi Zulkifli juga baru bergelar isteri dan suami tercinta juga merupakan graduan PhD. Memang sepadan pasangan suami isteri muda ini.

Terinspirasi dengan kisah kejayaan wanita ini, Nona menghubungi Dr Zulfati Izazi atau mesra disapa Dr Izazi. Teruja berkongsi pengalaman, dia mengharapkan agar perkongsian ini dapat menjadi suntikan semangat buat kaum wanita lain untuk menggapai impian.

Mengulas perkhabaran gembira pada majlis graduasi Universiti Sains Malaysia (USM) baru-baru ini, Izazi yang bakal meniti usia 30 tahun pada Ogos depan menzahirkan rasa syukur kerana pengorbanannya selama ini berbaloi.

Tamat Sijil Pelajaran Malaysia (SPM) di SMK Seri Bintang Selatan, Dr Izazi kemudian melanjutkan pengajian STPM di Victoria Institution hingga tahun 2011 sebelum menyambung pelajaran di Universiti Kebangsaan Malaysia (UKM) dalam program Ijazah Sarjana Muda Sains Sosial dengan Kepujian (Linguistik).

“Selepas tamat ijazah sarjana muda, saya lanjutkan pengajian ke peringkat sarjana pula di Universiti Sains Malaysia (USM) dalam bidang Pengajian Bahasa dari tahun 2015 hingga 2017. Beberapa bulan bekerja sebagai Pembantu Penyelidik di Universiti Malaya pada tahun 2017, saya mendaftar pula sebagai pelajar ijazah doktor falsafah dalam bidang linguistik di USM dan telah tamat pengajian pada awal tahun 2021. Sekarang saya sedang berkhidmat sebagai pensyarah di Hankuk University of Foreign Studies (HUFS) di Korea Selatan. Saya mengajar kursus-kursus berkaitan bahasa Melayu kepada pelajar-pelajar ijazah sarjana muda di sini.”

Ditanya mengapa memilih bidang linguistik, ini jawapan jujur Dr Izazi.

“Saya ada banyak minat, jadi pada awalnya agak sukar untuk saya pilih bidang pengajian yang bakal diambil. Kemudian saya sedar bahawa minat saya terhadap bahasa sebenarnya telah mula mendalam sejak saya kecil lagi. Saya sentiasa ada rasa ingin tahu tentang bahasa, kerana itu saya buat keputusan untuk mendalami ilmu tentang bahasa melalui bidang linguistik.Tentang masa yang diambil untuk tamat pengajian, jika dikira bermula daripada sarjana muda sehingga PhD, kesemuanya mengambil masa kira-kira 9 tahun. Satu perjalanan yang panjang tapi cukup bermakna. Saya percaya, seperti mana-mana ibu bapa lain, ibu bapa saya juga gembira dan bersyukur dengan kejayaan saya. Pelukan dan ucapan tahniah daripada mereka sangat bernilai untuk saya.”

Berstatus anak selebriti, Izazi yang merupakan anak sulung kepada pelakon Zulkifli Ismail dan Umi Salbiah Abdul Rahman ini mengakui kedua-dua ibu bapa memberi peluang kepadanya untuk memilih bidang kerjaya dan pendidikan yang diinginkan.

“Ibu bapa saya tidak terlalu tegas tentang keputusan peperiksaan. Bahkan mereka tak pernah marah kalau saya dapat C atau D sekalipun dalam peperiksaan, tetapi mereka sangat menyokong setiap proses pembelajaran. Sejak zaman sekolah lagi mereka sentiasa sokong minat saya, aktiviti kebudayaan, kesenian, projek sains, aktiviti luar, apa sahaja yang membantu perkembangan minda dan pembentukan sahsiah saya, mereka akan sokong. Pendekatan mereka ini juga menyebabkan saya sendiri rasa lebih terdorong untuk terus belajar dan menerokai minat saya.”

Bertuah Dr Izazi kerana dikurniakan ibu bapa yang sentiasa menyokong minat anak-anak. Berkongsi sisi peribadi pula, pendidik ini tanpa berselindung mendedahkan status dirinya sebagai isteri kepada Dr. Md Yushalify Misro kira-kira tiga bulan lalu.

“Saya baru sahaja mendirikan rumah tangga kira-kira 3 bulan lepas, setelah tamat pengajian dan ketika sudah bekerja. Buat masa ini, saya dan suami berjauhan kerana saya masih di Korea dan suami yang merupakan seorang pensyarah matematik di USM pula sedang berkhidmat sebagai penyelidik jemputan di Shizuoka University, Jepun. Jika ada rezeki, saya merancang untuk kekal berada dalam akademia dan terus menjadi seorang pendidik, inshaAllah.”

Semoga usaha murni dan kejayaan Dr Izazi mendidik anak bangsa menjadi sumber inspirasi buat semua wanita!

Kredit artikel asal : Portal My Media Maya

Kredit gambar : https://news131media.com/jadi-pensyarah-di-korea-baru/


Matematik Zulhijjah yang semua kena tahu!

Bulan Zulhijjah merupakan antara bulan Islam yang paling dimuliakan Allah, tetapi tidak semua umat Islam menyedari ini.

Kita sering tertumpu kepada kemuliaan bulan-bulan Islam yang lain terutamanya Ramadan, tetapi tidak pada Zulhijjah.

Kita mengetahui bahawa dalam bulan Zulhijjah ini terkandungnya Raya Aidiladha, korban, dan ibadah Haji dan umrah buat yang berkemampuan. Namun, masih ada yang tidak menyedari bahawa kemuliaan bulan Zulhijjah ini bukan hanya pada insan yang mengerjakan Haji, bahkan pada semua umat Islam yang mengerjakan ibadah apa sahaja yang mengagungkan-Nya di sepuluh hari awal bulan ini.

Rasulullah S.A.W merakamkan kebenaran ini dalam sabdanya :

Al-Bukhari meriwayatkan sebuah hadis daripada Ibnu Abbas R.A, Daripada Nabi SAW, Baginda bersabda yang bermaksud :

“Tiada hari-hari yang amalan soleh yang paling disukai oleh Allah untuk dilakukan melainkan hari-hari ini-baginda memasukkan: 10 hari terawal Zulhijjah-.”Para sahabat bertanya, “Wahai Rasulullah, Walaupun jihad di jalan Allah tidak dapat menandinginya?”Baginda bersabda,”Walaupun jihad di jalan Allah tidak dapat menandinginya, melainkan seorang  lelaki yang keluar berjihad bersama hartanya, kemudian dia langsung tidak kembali.”

(Riwayat al-Bukhari (969),Abu Daud (2438),Ibn Majah (1727),al-Tirmizi (757))

Oleh itu, jom kita tengok matematik mudah di bawah untuk memahami ukuran keistimewaan yang Allah sediakan buat semua umat Islam seluruh dunia.

Daripada hadis di atas, Baginda S.A.W menyebut bahawa amalan soleh di sepuluh hari terawal Zulhijjah, tidak dapat ditandingi jihad manusia di jalan Allah, melainkan sekiranya manusia yang berjihad itu syahid. Masih, syahid merupakan tingkatan dan kemuliaan tertinggi di sisi Allah.

Kita mengetahui bahawa adalah tidak mudah untuk seseorang itu berjihad di jalan Allah tanpa semangat juang dan pengorbanan yang besar. Jihad di jalan Allah merupakan antara tuntutan terbesar-Nya kepada hamba-Nya bagi menguji keimanan dan ketaqwaan, melepaskan dunia sementara menuju alam akhirat yang kekal fana. Allah menjanjikan ganjaran luar biasa buat mereka yang berjihad di jalan Allah dalam kehidupannya.

Sudah pasti definisi jihad ini adalah sangat luas dan bergantung kepada kehidupan masing-masing. Contohnya, seorang lelaki yang bekerjaya, tetapi langkahnya hanya kerana Allah dan menolak sebarang kemaksiatan yang berlaku di tempat kerjanya serta menggunakan kuasa yang ada untuk mengekang kemaksiatan tersebut.

Asasnya ialah setiap perbuatan itu dilaksanakan hanya kerana Allah, mengikut hukum-hukum Allah dan bertunjangkan ketaqwaan kepada Allah. Tetapi, tidak semua umat manusia mampu melakukan jihad ini. Oleh itu, dapat dilihat terlalu banyak kepincangan dan masalah sosial yang melanda orang Islam dalam urusan kehidupan.

Mulialah mereka yang berjaya mengharungi jihad dalam kehidupan dengan sebaiknya.

Lalu, kita nisbahkan kemuliaan ini kepada kemuliaan kejayaan kita melakukan amalan soleh di sepuluh hari awal bulan Zulhijjah.

Jom kita renungi hadis ini.

“Dari Abu Hurairah menyebutkan, “Seorang laki-laki datang menemui Rasulullah S.A.W dan berkata, “Ya Rasulullah, tunjukkan kepadaku satu amal yang menyamai jihad? Beliau menjawab, “Aku tidak mendapatkannya” Beliau bersabda lagi, “Apakah kamu sanggup, apabila seorang mujahid keluar berjihad lalu kamu masuk ke dalam masjidmu kemudian kamu solat tanpa berhenti dan berpuasa tanpa berbuka? Ia menjawab, “Siapa yang sanggup melakukan itu wahai Rasulullah?””

Secara amalannya, tidak semua manusia sanggup mengharungi kepayahan dan kesusahan berjihad di jalan-Nya. Lalu, kasihnya Allah mengurniai kita peluang dengan mudah untuk mendapatkan kemuliaan jihad di jalan-Nya malah melebihi lagi, di sepuluh hari awal bulan Zulhijjah. Nikmat apa lagi yang engkau dustakan, wahai manusia?

Umum mengetahui bahawa puasa antara ibadah yang sangat disukai Allah dan sesiapa yang ikhlas melakukan puasa, puasanya hanya untuk Allah. Hal ini kerana, ibadah lain dapat dikesan manusia apakah kita melaksanakannya ataupun tidak.  Tetapi, lain pada ibadah puasa yang tidak mudah untuk dikesan apakah benar seseorang itu berpuasa. Maka, sesiapa yang benar-benar puasa, disebut bahawa puasanya itu ikhlas dan hanya untuk-Nya. Oleh itu, amalan puasa begitu sinonim dengan taqwa.

Dalam sepuluh hari awal Zulhijjah ini, puasa antara ibadah terbaik yang dianjurkan untuk dilaksanakan. Malah, Baginda S.A.W bersabda kemuliaan lebih bagi yang berpuasa pada 9 Zulhijjah.

Dari Abu Qatadah, dia berkata bahawa Rasulullah S.A.W bersabda yang maksudnya:

“Puasa Arafah (9 Zulhijjah), dapat menghapuskan dosa setahun yang lalu dan setahun akan datang. Puasa Asyuro (10 Muharram) akan menghapuskan dosa setahun yang lalu.” (Hadis Riwayat Muslim)

Dapat dilihat disini, nisbah sehari berpuasa kepada penghapusan dua tahun dosa (yang lalu dan akan datang). Bagaimana pula apabila ditambah dengan lapan hari awal berpuasa, pasti ganjarannya berlipat ganda. Subhanallah!

Dalam surah Muzammil, Allah menyeru kita, hamba-Nya bangun sepertiga malam untuk bertahajjud.

“Dari Abu Hurairah R.A, ia berkata bahawa Rasulullah S.A.W bersabda yang maksudnya, “…Solat yang paling utama setelah solat wajib adalah solat malam.” (Hadis Riwayat Muslim)

Pesan Jibril kepada Nabi S.A.W, “Ketahuilah bahawa sesungguhnya kemuliaan seorang Mukmin itu terletak pada qiamulailnya dan kehebatannya apabila ia tidak bergantung kepada orang lain tetapi hanya kepada Allah S.W.T.”

Logiknya di sini ialah, apabila manusia bertahajud, maka, dia akan dimuliakan dan diangkat darjat. Begitu kasih-Nya Allah bagi hamba-Nya yang menyambut seruan-Nya di kala masih ramai hamba-Nya yang tidak mengendahkan panggilannya dan meneruskan dengkuran demi menyahut cabaran manusia keesokan harinya.

Oleh sebab itu, satu riwayat menceritakan tentang seorang anak murid Abdullah bin Abbas yang bersungguh-sungguh melaksanakan solat malam pada malam sepuluh awal Zulhijjah sehingga disebutnya, “Jangan kalian matikan lampu-lampu kalian pada malam 10 awal Zulhijjah kerana amalan di waktu ini sangat dicintai Allah S.W.T.”

Zikir bukan sahaja dituntut pada bulan Zulhijjah, tetapi seluruh detik kehidupan. Zikirnya kita kepada Allah melambangkan ingatan sentiasa kita kepada-Nya.

Namun begitu, terdapat pengkhususan zikir yang dituntut Allah kepada mereka yang mengerjakan ibadah Haji kerana Arafah merupakan hari berdoa, berzikir dan mengingati Allah. Kemudian, terdapatnya pengampunan dan hidayah buat mereka. Lalu, umat manusia yang tidak mengerjakan Haji turut dituntut untuk perbanyakkan zikir di sepuluh hari awal Zulhijjah ini kerana keindahan dan kemuliaannya. .

Terdapat juga sabdaan Baginda S.A.W yang khusus menyebut perihal ini.

“Tidak ada hari yang lebih besar di sisi Allah dan tidak ada hari yang lebih dicintai oleh Allah supaya kita beramal di dalamnya melainkan pada 10 hari ini. Maka perbanyakkanlah bertahlil, bertakbir dan bertahmid.” (Hadis Riwayat Al Tabrani)

Maka, logiknya apabila manusia itu berzikir mengingatinya, Allah turut mengingatinya dengan cinta-Nya yang luar biasa sepertimana yang disebut oleh Baginda S.A.W dalam sebuah sabdanya yang lain bahawa mujahidin yang paling besar pahalanya ialah mereka yang paling banyak zikirnya.

Kemuncak kemuliaan bulan Zulhijjah ialah pada 10 Zulhijjah sehinggalah 13 Zulhijjah yang menyaksikan umat manusia memenuhi syariat penyembelihan.

Syariat ini dituntut Allah bukanlah semata-mata meraikan manusia dengan berkenduri-kendara dan menikmati daging kurniaan-Nya tanpa hala tuju. Tetapi, syariat korban dan penyembelihan ini hanyalah sebuah perlambangan kepada erti kesyukuran seorang hamba kepada Tuhan-Nya.

Dan Allah S.W.T telah berfirman yang bermaksud:

“Oleh itu, kerjakanlah sembahyang kerana Tuhanmu semata-mata, dan sembelihlah korban (sebagai bersyukur).” (Al Khausar: 2)

Allah S.W.T menyebut lagi dalam firman-Nya yang bermaksud :

“Daging dan darah binatang korban atau hadiah itu tidak sekali-kali akan sampai kepada Allah, tetapi yang sampai kepada-Nya ialah amal yang ikhlas yang berdasarkan takwa dari kamu. Demikianlah Ia memudahkan binatang-binatang itu bagi kamu supaya kamu membesarkan Allah kerana mendapat nikmat petunjuk-Nya. Dan sampaikanlah berita gembira (dengan balasan yang sebaik-baiknya) kepada orang-orang yang berusaha supaya baik amalnya.” (Al Hajj: 37)

Bagi memaknai lagi erti kesyukuran ini, kita perlu merenung ibrah sirah pengorbanan yang dibuat oleh Nabi Ibrahim dan Nabi Ismail kerana besarnya cinta mereka kepada Allah S.W.T.

Yang disebut ini hanyalah sebahagian ibadah besar yang dianjurkan untuk diberi perhatian bagi merasai kemuliaan bulan Zulhijjah. Adapun untuk ibadah-ibadah yang lain seperti membaca Al-Quran, bersedekah, menjaga perkataan dan apa sahaja kebaikan yang dilakukan kerana-Nya turut mendapat pahala berlipat ganda dan kemuliaan dari-Nya.

Oleh itu, bersegeralah mengaut keuntungan akhirat ini yang tiada tandingnya. Sedarlah bahawa matematik Akhirat itu lebih menguntungkan dan membahagiakan berbanding matematik dunia. Jangan dilepaskan peluang mendapat diskaun-Nya di bulan Zulhijjah ini. Semoga redha-Nya bersama kita semua setiap masa.


NASA tuduh China mahu ambil bulan. Apa cerita?

Baru-baru ini media melaporkan dakwaan NASA yang kononnya China bakal tuntut bulan mereka punya.

Menurut NASA, program angkasa lepas China merupakan program ketenteraan dan China telah mencuri idea serta teknologi negara-negara lain. Selain itu, China dikatakan juga bakal membina pangkalan di bulan dan mengkaji kemungkinan menembak jatuh satelit negara lain.

China telah membidas dan menolak dakwaan yang dikatakan tidak bertanggungjawab itu. China memaklumkan bahawa kadar program angkasa lepas mereka sedang ditingkatkan dan sekarang bulan sedang menjadi fokus utama. Mereka berhasrat untuk melancar roket yang cukup kuat untuk menghantar angkasawan ke bulan menjelang akhir dekad ini. Tetapi, tidak berkait dengan sebarang aktiviti persenjataan dan China sering mempelawa pembinaan masa depan bersama di angkasa lepas.

Sebenarnya, NASA pun mempunyai misi yang sama pada tahun 2024 dan 2025 ini di bawah Program Artemis. Eh?

Fuh, bukan main-main peperangan dua buah negara besar ini. Di saat negara-negara lain sibuk dengan urusan di bawah, mereka sibuk dengan urusan di atas.

Namun, perkara ini bukanlah baru kerana misi-misi angkasa ini telah lama dilaksanakan demi kajian-kajian di ruang angkasa yang unik. Secara umumnya, matlamat misi-misi ini adalah untuk mengkaji keadaan geologi di bulan selain berlawan antara negara untuk meraih posisi kuasa besar di angkasa.

Saya cuba berkongsi secara ringkas dapatan mengenai misi mereka ini di bawah.

Pada tahun 2013, China berjaya mendarat di bahagian terang bulan dalam misi Chang’e-3.

Pada awal tahun 2019, NASA mengumumkan kejayaan New Horizon tiba di objek paling jauh pernah diteroka di angkasa. Kemudian, China mengumumkan kejayaan kapal angkasa robotiknya, Chang’e-4 mendarat di bahagian gelap bulan yang begitu berisiko dan kompleks kerana keadaan permukaannya lebih tebal, pejal serta lebih banyak kawah, termasuklah tiada hubungan langsung komunikasi radio dengan Bumi. Kapal angkasa itu dikatakan membawa 3 kilogram kentang dan benih tumbuhan, serta telur ulat sutera bagi tujuan eksperimen.

Beberapa hari kemudian, berita melaporkan perancangan NASA dan China untuk berganding bahu meneroka misi ke bulan.

Pada hujung tahun 2020, sekali lagi China mengumumkan pendaratannya di bulan dengan kapal angkasa Chang’e-5. Matlamat misi kali ini adalah untuk mengutip sampel batu dan tanah dari bulan bagi membantu penyelidikan saintis berhubung asal usul bulan, formasi serta aktiviti gunung berapi di permukaannya. Misi ini dikatakan sebagai percubaan pertama untuk membawa pulang sampel dari bulan selepas Kesatuan Soviet melaksanakannya pada tahun 1976.

Dalam misi yang lain, pada tahun 2021, China telah menghantar tiga angkawasan buat pertama kali dalam tempoh lima tahun menerusi misi Shenzhou-12 yang merupakan misi ketiga daripada sebelas misi untuk menyiapkan stesen angkasa lepas China menjelang tahun 2022. Perancangan besar mereka adalah untuk menjadi kuasa utama dalam penerokaan angkasa lepas menjelang tahun 2030 setelah mereka berjaya menjadi negara kedua meletakkan rover peneroka di Marikh pada bulan Mei 2021. Selain itu, China sedang merancang kaedah untuk mendaratkan lebih ramai manusia di bulan pada masa hadapan.

Menurut laporan, China telah menjadikan misi ruang angkasa sebagai keutamaan buat masa ini dengan pelbagai perancangan lanjutan yang tidak hanya terhenti di bulan. Tetapi juga melibatkan planet-planet dan kandungan lain yang terdapat di ruang angkasa.

Program ini merupakan misi NASA untuk menghantar semula manusia ke bulan setelah misi Apollo 17 mereka pada 50 tahun yang lalu. Kira nak buat ‘comeback’ ke bulan la ni.

Menurut laporan NASA, sebuah roket paling berkuasa telah dibina iaitu ‘Space Launch System(SLS)’ untuk menjalankan misi ini. Menariknya lagi, misi kali ini juga akan menghantar wanita pertama dan orang kulit berwarna ke permukaan bulan.

Misi ini akan dijalankan secara berperingkat dengan peringkat pertama dijadualkan pada Ogos 2022 yang melibatkan pengujian penerbangan tanpa kru, dan pada misi kedua barulah bersama kru. Pendaratan di bulan disasarkan pada peringkat ketiga iaitu pada tahun 2025. Kemudian, peringkat seterusnya adalah misi untuk masuk ke bulan dan menghantar lebih ramai angkasawan ke bulan untuk penyelidikan lanjut.

Selain mendaratkan manusia ke bulan, misi ini juga bertujuan untuk melaksanakan eksplorasi robotik di sana.

Dalam sidang kongres Mei 2021, kemampuan dan kelajuan luar angkasa China telah disebut sebagai ancaman kepada NASA. Lebih-lebih lagi apabila China mencatat sejarah baru dengan menjadikan Wang Yaping sebagai angkasawan pertama berjalan di luar angkasa semasa misi enam bulan mereka, dalam usaha membina stesen angkasa sendiri.

Pertangguhan misi NASA yang sepatutnya dilancarkan pada tahun 2023 telah dicantas oleh mereka. Disebutkan bahawa faktor pembiayaan dana, perancangan dan pandemik telah melambatkan misi NASA. Namun, mereka akan kembali agresif dengan cara yang aman untuk mengalahkan China.

Sebenarnya, bukan hanya China dan NASA yang menjalankan misi ini. Terdapat juga perlumbaan dari negara-negara lain dan agensi-agensi lain yang turut mengumumkan modul dan perancangan ke bulan bagi tujuan pelancongan dan perlombongan.

Tetapi, setakat ini hanya tiga buah negara sahaja yang dikhabarkan benar-benar berjaya ke bulan.

Dalam kesibukan mereka meneroka bulan di angkasa dengan menghabiskan berbilion-bilion wang, ayuh kita meneroka bulan dengan meneliti kalam-Nya di dalam Al-Quran.

Al-Quran telah menyebut perihal bulan sebanyak 27 kali.

Menurut tafsiran Hamka, secara keseluruhan Al-Quran membahaskan tentang bulan dalam kerangka penciptaan yang tepat perhitungannya dalam aspek kejadian fizikal dan fungsinya yang berkait rapat dengan bumi dan matahari.

Ketepatan ini telah menatijahkan keharmonian yang tidak membawa mudarat kepada makhluk-Nya yang lain. Ketaatan bulan dan semua ciptaan-Nya di ruang angkasa terhadap Dia Sang Pencipta menyebabkan sistem-sistem kompleks di seluruh dunia dapat terlaksana dengan baik.

Allah tidak suka hamba-Nya yang hanya beribadah dan bekerja, tanpa berfikir. Berulang kali di dalam Al-Quran, Allah menyebut perihal golongan yang berjaya iaitu golongan ulul albab, yakni golongan yang sentiasa melihat alam dan dunia ini, kemudian berfikir dan mensyukuri kebesaran-Nya. Dalam kerangka berfikir dan memerhati ini adalah berkait rapat dengan aktiviti pengkajian.

Maka, aktiviti mengkaji merupakan tuntutan dalam Agama. Tetapi, matlamatnya harus jelas.

Menurut Prof. Osman Bakar, di dalam bukunya, ‘Tauhid dan Sains’, beliau menerangkan sepertimana yang terakam dalam dua ayat Allah, iaitu Surah Ghafir, ayat 82 dan Surah Fussilat, ayat 53, kajian perlu dilaksanakan berlandaskan dua matlamat.

Matlamat pertama adalah bagi mengamati tanda-tanda kebesaran Tuhan yang termanifestasi di alam semesta, dalam jiwa-jiwa manusia, dan pada lembaran-lembaran sejarah.

Matlamat kedua adalah bagi membuktikan semua klaim kebenaran dan pengetahuan dalam memastikan keadilan tertegak, serta membuka jalan keyakinan bagi sebarang keraguan.

Di samping matlamat itu, berlaku intervensi kesedaran Agama kerana sistem kepercayaan orang Islam mengajarkan bahawa wujudnya fenomena-fenomena dan realiti-realiti di luar jangkauan kemampuan pancaindera, sekalipun mendapat bantuan instrumen-instrumen kajian canggih. Kuasa dan kebenaran yang tertingginya hanyalah Allah Yang Maha Berkuasa.

Berbalik kepada misi-misi negara luar yang begitu ghairah meneroka ruang angkasa, adalah manfaat dari sisi kajian untuk membuktikan kehebatan penciptaan-Nya. Tetapi, matlamat yang hanya berlandaskan material semata-mata hakikatnya membawa kerugian.

Sikap ingin tahu yang tidak berpandukan kebenaran tidak akan ada batasan dan pencariannya tiada kesudahan. Seandainya berlebihan, bimbang akan membawa kerosakan dan kemurkaan Tuhan.

Sebagai seorang Muslim, kita harus jelas hala tuju dan makna kehidupan kita di muka bumi ini. Melihat kepada kerosakan umat di era perkembangan teknologi kini, umat Islam perlu melengkapkan diri dengan kepakaran bersesuaian bagi menyebarkan kefahaman kebenaran yang sebenar-benarnya.


Kenali Kelas Api dan Cara Pemadamannya

Tahukah anda api boleh terhasil apabila bahan bakar berinteraksi dengan haba dan oksigen di persekitaran. Apabila hadirnya tiga-tiga unsur ini, tindak balas akan berlaku menyebabkan api terhasil.

Api dapat memberi manfaat kepada manusia, namun api juga boleh menjadi musibah kepada manusia. Kebakaran boleh berlaku di mana-mana sahaja, jadi perlu kita sebagai pengguna mengetahui kelas-kelas api. Dengan cara ini kita dapat memadam api dengan menggunakan alat pemadam api yang sesuai.

Berdasarkan Jabatan Bomba dan Penyelamat Malaysia, api boleh dikelaskan kepada Api Kelas A, B, C, D, E dan K. Sangat penting untuk kita mengetahui jenis api dan cara memadamkannya supaya apabila berlaku kebakaran kita dapat mengambil langah yang tepat dan mengurangkan kesan kemusnahan akibat daripada kebakaran tersebut.

Jadi apakah kelas ini dan bagaimanakah cara untuk memadamkan api tersebut?

Sebelum kita mengenali kelas api, ayuh kita kenali alat/media pemadaman api yang sering digunakan oleh bomba. Antara alat/media pemadaman api yang sering digunakan untuk memadam api ialah alat pemadam api jenis air, jenis buih, jenis debu kering dan menggunakan air secara semburan.

Selain itu, alat pemadam api jenis karbon dioksida, pasir kering dan asbestos grafit juga merupakan medium pemadaman api untuk jenis api tertentu.

Api kelas A terdiri daripada kebakaran yang melibatkan bahan hidrokarbon pepejal seperti kertas tekstil, sampah-sarap dan sebagainya. Apabila bahan pepejal dipanaskan, ia akan membebaskan wap/gas mudah terbakar pada tahap suhu nyalaan dan wap ini akan terbakar apabila bercampur dengan oksigen. Media pemadaman yang sesuai untuk memadam api kelas A ialah alat pemadaman api jenis air, jenis debu kering atau menggunakan air secara semburan.

Api Kelas B terdiri daripada kebakaran melibatkan cecair hidrokarbon ataupun cecair yang mengandungi hidrogen dan karbon. Contoh api kelas B ialah minyak petrol, gasoline, minyak tanah dan lain-lain. Media pemadaman api yang sesuai bagi memadam api kelas ini ialah alat pemadam api jenis buih, jenis debu kering, jenis karbon dioksida atau menggunakan air secara semburan.

Api kelas C terdiri daripada kebakaran melibatkan gas atau cecair mudah terbakar. Gas ini apabila bercampur dengan oksigen hanya memerlukan percikan api yang sedikit sahaja untuk memulakan kebakaran dan biasanya kebakaran tersebut berlaku dengan sangat pantas dan kadangkala boleh mengakibatkan letupan. Sebagai contoh, metana, propane, butana, hidrogen, acetylene dan lain-lain mudah terbakar adalah tergolong dalam api kelas C. Cara memadamkan api jenis ini adalah dengan menggunakan alat pemadam api jenis debu kering dan jenis karbon dioksida.

Bagi api kelas D pula merupakan kebakaran yang melibatkan bahan-bahan jenis logam. Selalunya bahan logam ini terdiri daripada logam alkali kumpulan 1 dalam jadual berkala kimia. Contoh logam adalah seperti kalium, natrium, magnesium dan kalsium. Logam-logam ini sangat reaktif dan mudah bertindak balas apabila hadirnya oksigen menyebabkan proses pembakaran berlaku dengan pantas. Penggunaan asbestos grafit, soda ash, pasir kering atau pemadam api jenis debu kering dapat memadam api jenis ini dengan efektif.

Api yang terhasil apabila bahan-bahan peralatan elektrik terbakar dikelaskan sebagai api kelas E. Contoh kebakaran api kelas E ini adalah seperti kebakaran pada kotak panel elektrik, mesin dan lain-lain. Bagi memadamkan api jenis E, kita hanya boleh menggunakan alat pemadam api jenis karbon dioksida atau jenis debu kering kerana kedua-dua media ini sahaja yang efektif dalam memadamkan api hasil daripada peralatan elektrik.

Kebakaran hasil daripada sisa-sisa minyak masak atau semua jenis bahan yang berbentuk lemak terutamanya yang berlaku di kawasan kantin, dapur dan lain-lain dikelaskan sebagai api kelas K. Untuk memadam api jenis ini, kita boleh menggunakan alat pemadam api jenis debu kering dan jenis buih.

Secara tuntasnya, kebakaran dapat dikelaskan kepada 6 kelas iaitu A, B, C, D, E dan K. Setiap jenis kelas ini mempunyai medium yang spesifik bagi memadamkan api yang terhasil. Oleh itu, sebagai pengguna, perlulah kita cakna akan jenis-jenis api dan cara pemadaman api. Hal ini dapat membantu kita sekiranya berlakunya kebakaran di masa hadapan.

Penulis ialah Saudara Asmi Syamim, Pengamal Kesihatan dan Keselamatan Pekerjaan dan Pelajar Sarjana Sains Kejuruteran Keselamatan Kebakaran.


Tak suka matematik? Kajian ini sarankan guna gerak isyarat

Kesusahan dan kerumitan mempelajari matematik tidak hanya membelenggu pelajar-pelajar di Malaysia, tetapi seluruh dunia.

Terbaru, University of South Australia mengeluarkan kajiannya tentang kemerosotan pelajarnya dalam mempelajari matematik.

Jika 20 tahun lalu, Australia berada di kedudukan ke-11 dunia dalam Program Penilaian Pelajar Antarabangsa (PISA) OECD untuk matematik, statistik terbaru menunjukkan kedudukan terkini Australia merosot di tempat ke-29 daripada 38 buah negara.

Hal ini telah mengundang perdebatan soal perubahan kurikulum yang perlu dilaksanakan. Namun, satu kertas antarabangsa baharu yang dikarang bersama oleh ahli psikologi kognitif Universiti South Australia Dr Fernando Marmolejo-Ramos boleh dijadikan sebagai sebahagian solusi.

Diterbitkan dalam Psikologi Integratif dan Sains Tingkah Laku, kertas ini menyelam awal ke dalam beberapa konsep psikologi dan kajian tingkah laku terdahulu yang telah melihat menggunakan gerakan tangan dan gerak isyarat untuk meningkatkan penglibatan kognitif peringkat tinggi bagi mendapatkan pembelajaran yang berkesan. Berdasarkan kefahaman itu, kajian mencadangkan kaedah memindahkan dan menterjemah konsep dan penemuan tingkah laku ini untuk mengajar kanak-kanak sekolah rendah konsep asas matematik seperti bentuk, isipadu, dan kuantiti.

Penyelidik bersama daripada China, Iran dan Australia mencadangkan untuk menggunakan gerak isyarat dan pergerakan tangan dalam membantu penglibatan pelajar dan meningkatkan pemahaman mereka dalam pembelajaran matematik.

Menurut Dr. Marmolejo-Ramos, ramai pelajar yang bergelut untuk mempelajari matematik dan telah wujud banyak keresahan disebabkan topiknya yang abstrak. Kita boleh melihat nombor, persamaan dan graf, tetapi sukar untuk difahami sekiranya tidak digabungkan dengan kemahiran motor dan deria manusia. Malah, untuk mempelajari matematik, umpama kita mempelajari bahasa baru.

Oleh itu, untuk memahami konsep matematik, adalah penting untuk menggabungkan bahasa, intonasi pertuturan, mimik muka dan gerak isyarat tangan, terutamanya yang terakhir, kata para penyelidik.

“Menggunakan tangan untuk mencipta bentuk segi tiga, sfera, bulat dan garis lurus, mencerminkan formula yang hendak cuba terangkan, adalah penting. Hal ini dapat membantu otak kita memahami konsep dengan lebih baik dan memasukkannya ke dalam ingatan.”

Sejak bayi, gerak isyarat adalah pergerakan badan yang dipelajari, biasanya sebelum bercakap. Maka, ia sudah sebati dalam diri manusia sebagai cara memproses dan memperoleh pengetahuan baru.

Kini, belajar matematik bukan sekadar belajar tentang bentuk. Untuk topik yang lebih maju seperti statistik, Dr. Marmolejo-Ramos menyedari kesukaran dan tidak cukup menggunakan gerak isyarat dan pembelajaran sentuhan dalam memahami dan mengajarnya. Walaubagaimanapun, beliau menekankan bahawa perkara itu tidak mustahil. Menurutnya, perkara itu memerlukan pemikiran yang teliti untuk mencipta bentuk tugas.

Langkah seterusnya untuk penyelidik adalah menjalankan kajian sebenar dalam beberapa kumpulan kanak-kanak dari negara yang berbeza untuk menguji kaedah pengajaran yang dicadangkan ini. “Matlamat besar untuk fasa seterusnya adalah untuk mengujinya dalam tetapan yang berbeza,” kata Marmolejo-Ramos.

Artikel diterjemah dan diolah daripada artikel ScienceDaily dan Asian Scientist.

Rujukan Jurnal :

Omid Khatin-Zadeh, Zahra Eskandari, Fernando Marmolejo-Ramos. Gestures Enhance Executive Functions for the Understating of Mathematical Concepts. Integrative Psychological and Behavioral Science, 2022; DOI: 10.1007/s12124-022-09694-4


Pencemaran udara global meningkat. Terbaru Jepun menemui cara efektif ekstrak keluar karbon dioksida daripada udara!

Pelepasan gas rumah hijau di peringkat global telah meningkat.

Baru-baru ini, Agensi Tenaga Antarabangsa melaporkan bahawa pelepasan karbon dioksida secara global telah meningkat sehingga mencecah 36.3 bilion tan pada tahun 2021 berbanding 33 bilion tan pada tahun 2019. Dengan peningkatan pelepasan gas ini yang telah menyebabkan suhu meningkat, maka, banyak langkah mitigasi sedang dilaksanakan.

Langkah-langkah tersebut adalah sama ada berbentuk mengurangkan pelepasan gas atau menangkap dan mengeluarkan gas rumah hijau daripada alam sekitar.

Baru-baru ini, penyelidik di Jepun mendakwa telah membangunkan satu sistem penangkapan karbon yang lebih pantas dan efektif bagi menghilangkan karbon dioksida terus daripada udara.

Dalam kajian yang diterbitkan di ACS Environmental Au, penyiasat utama iaitu Dr Seiji Yamazoe dan pasukannya dari Tokyo Metropolitan University mensintesis dan menguji pelbagai bahan kimia untuk menyerap karbon dioksida menggunakan sistem yang dipanggil Direct Air Capture (DAC).

Usaha menangkap karbon dioksida daripada udara adalah tidak mudah. Terdapat kira-kira 400ppm karbon dioksida dalam udara ambien – iaitu 0.04% daripada jumlah isipadu udara. Untuk mengasingkan sejumlah kecil karbon dioksida, medium kimia cecair yang sangat kuat adalah diperlukan untuk mengasingkan karbon dioksida daripada udara sebelum diasingkan pula menggunakan haba yang tinggi.

Penggunaan bahan kimia sedemikian dan penjanaan tenaga yang diperlukan untuk sistem berfungsi memerlukan kepada sejumlah kos yang tinggi. Kebanyakan sistem DAC memerlukan sekitar $600 untuk menangkap satu tan karbon dioksida. Selain itu, kebanyakan sistem DAC adalah tidak cekap. Manakala, bahan kimia yang digunakan untuk menangkap karbon dioksida daripada udara akan kehilangan kecekapannya sekiranya tindak balas berterusan untuk jangka masa yang panjang.

Oleh itu, pasukan Yamazoe menangani cabaran ini dengan membangunkan sistem pemisahan fasa pepejal-cecair. Selain mengekstrak karbon dioksida daripada udara sebagai cecair atau gas, bahan kimia cecair yang digunakan dalam medium bertindak balas dengan karbon dioksida dan menghasilkan kristal tidak larut. Kristal ini kemudiannya diasingkan daripada medium cecair dan seterusnya dipanaskan untuk membebaskan gas karbon dioksida secara perlahan. Maka, gas karbon dioksida boleh disimpan di tempat lain.

Para penyelidik mengoptimumkan sistem pemisahan fasa pepejal-cecair dengan mencari medium kimia yang cekap dalam menangkap dan membebaskan karbon dioksida. Mereka mensintesis pelbagai bahan kimia yang berbeza dan mengukur kadar pembentukan kristal tidak larut selama 10 jam dan juga jumlah akhir kristal yang terbentuk. Salah satu bahan kimia diuji oleh mereka dipanggil isophorone diamine (IPDA) boleh menukar hampir 99% karbon dioksida daripada udara ambien pada kadar dua kali ganda daripada media kimia konvensional lain yang digunakan dalam kebanyakan sistem DAC.

Ujian seterusnya dengan IPDA juga mendedahkan bahawa kristal yang terhasil membebaskan gas karbon dioksida sepenuhnya melalui pemanasan perlahan pada 60 darjah celsius. Bukan sahaja suhu ini jauh lebih rendah berbanding dengan apa yang digunakan dalam sistem DAC semasa, tetapi juga IPDA boleh dipulihkan sepenuhnya – IPDA boleh digunakan semula dengan serta-merta untuk tindak balas yang lain.

Dengan penemuan ini, Yamazoe dan pasukannya berharap sistem ini dapat ditingkatkan dan digunakan untuk penyingkiran karbon dioksida yang berlebihan daripada udara dengan cekap. Menurut mereka, perkara ini kelak boleh dijadikan sebagai sebahagian daripada senjata dunia untuk mencapai masa depan yang karbon sifar-bersih.

Artikel diterjemah dan diolah daripada artikel Asian Scientist.

Rujukan asal kajian :

Kredit gambar :


Berbakti kepada ibu bapa dan keluarga, resipi utama kejayaan luar biasa anak Malaysia ini sehingga wakili seluruh graduan di Australia.

Kisah kejayaan Dr. Muhammad Syahrul Fitri Zawawi, atau lebih mesra dipanggil Syahr Musafir begitu menginspirasikan.

Anak kelahiran Kota Bharu, Kelantan ini telah melanjutkan pelajarannya di Universiti Adelaide, Australia pada umur 19 tahun dari peringkat Ijazah Sarjana Muda sehingga ke peringkat PhD. Lebih mengkagumkan apabila beliau berjaya memperolehi dua Ijazah Sarjana Muda dalam dua bidang berbeza iaitu Sains Bioteknologi dan Sains Kesihatan sepanjang empat tahun di Adelaide.

Biarpun beliau berumah tangga pada tahun ketiga pengajian Ijazah Sarjana Muda ketika berumur 22 tahun, perjalanan pengajian beliau terus berjalan dengan lancar. Kejayaannya mendapat Kepujian Kelas Pertama seterusnya melayakkan beliau mendapat peluang melanjutkan pengajian terus ke peringkat PhD tanpa Ijazah Sarjana (Masters) dengan beberapa tawaran tajaan universiti luar negara. Tetapi, beliau telah memilih untuk meneruskan pengajian di universiti yang sama dengan biasiswa daripada Malaysia iaitu biasiswa Rancangan Latihan Kakitangan Akademik (RLKA), USM).

Kejayaan luar biasanya diteruskan lagi di peringkat PhD apabila beliau berjaya menyiapkan PhD perubatan dalam tempoh yang singkat dan hanya mengambil masa tiga bulan sahaja untuk menyelesaikan penulisan tesis dengan kelulusan cemerlang. Di hari majlis konvokesyen, beliau telah diberi penghormatan oleh Universiti Adelaide sebagai pembawa cokmar mengetuai perarakan para pegawai utama universiti berkenaan dan menjadi wakil seluruh graduan dalam memberikan ucapan.

Dalam satu perkongsian beliau yang dimuat naik dalam portal berita Malaysia dateline, beliau telah berkongsikan butiran dan resipi kejayaannya secara lanjut.

Menurut beliau, kejayaannya dalam penulisan tesis hanya dalam masa tiga bulan dengan kelulusan cemerlang adalah kerana konsistensi beliau menulis bermula ketika hari awal pendaftaran PhD lagi sehinggalah detik akhir penghantaran perlu dibuat. Setiap perancangan dan ‘milestone’ yang dirancang perlu diikut dengan disiplin yang tinggi.

Kemudian, beliau telah berkongsi satu faktor sebenar kejayaan beliau iaitu keberkatan bakti terhadap ibu bapa dan keluarga.

Beliau mengimbau semula kejayaan-kejayaan beliau yang luar biasa, langsung tidak terdetik di hati. Beliau pernah gagal eksperimen dan hadapi masalah-masalah teknikal kajian, tetapi beliau tidak terasa itu sebagai satu masalah dan dapat selesaikannya dengan baik setelah dinasihati ibunya, “Jangan risau, Allah akan bantu…”

Selain itu, beliau telah menghadiri konferens di beberapa buah negara dan membawa pulang bersama beberapa anugerah tempat pertama. Malah, tidak cukup dengan kejayaan penulisan tesisnya dalam masa yang singkat, beliau berjaya mendapat anugerah-anugerah lain dan berjaya merangkul sijil PhD di usia 27 tahun.

Daripada kejayaan-kejayaan ini, beliau sedar bahawa segala kemudahan perjalanan pengajian akademiknya bukanlah disebabkan beliau itu bijak, tetapi kerana barakah bakti terhadap ibu bapa dan keluarga.

Beliau sangat menyayangi ibu bapa dan keluarganya. Duit biasiswa beliau di Malaysia telah diberikan sepenuhnya kepada mereka, iaitu RM2800/bulan selama tiga tahun. Tetapi, beliau di Australia melakukan pelbagai kerja bersama isterinya demi menampung kos sara hidup di sana dan mencari tambahan wang kepada biasiswa beliau di Australia.

Setelah tamat pengajian PhD, beliau pulang ke Malaysia dan menjaga ibunya yang sakit biarpun terpaksa bekerja pada waktu siang dan bersengkang mata menemani ibunya di waktu malam. Pada Feb 2020, ibunya telah dijemput Ilahi.

Kini, beliau merupakan pensyarah di Jabatan Ortopedik, Pusat Pengajian Sains Perubatan (PPSP), Kampus Kesihatan, Universiti Sains Malaysia (USM).

Nasihat beliau, “Jika benar mahu berjaya, berbaktilah kepada ibu bapa dan keluarga, bukan sekadarnya tetapi sehabis kadar, sehabis baik, sehabis daya, dan sehabis mampu. Allah telah membuktikan hakikat bahawa apabila seorang anak berbuat baik kepada ibu bapa, Allah akan memudahkan jalan untuk anak itu capai kejayaan dalam pengajian. Contohnya saya, sebuah kisah benar seorang anak. Redha ibu bapa, redha Allah. Baiknya Allah kan.”

Subhanallah. Hebat!

Kejayaan tidak akan hadir tanpa usaha. Kejayaan luar biasa tidak akan hadir tanpa keberkatan ibu bapa.

Sumber dan kredit maklumat kepada Portal Malaysia dateline di pautan, https://malaysiadateline.com/boleh-siap-tulis-tesis-phd-3-bulan-ini-bukti-hasil-berbakti-pada-ibu-bapa-sehabis-daya/

Artikel di muat naik dengan keizinan Tuan Syahr Musafir.


Gambar Menarik dari James Webb Space Telescope (JWST)

Baru-baru ini, NASA telahpun mengeluarkan imej angkasa raya yang ditangkap oleh teleskop terbaru mereka, teleskop angkasa James Webb (JWST). Pengumuman itu telah dibuat oleh Presiden Amerika Syarikat, Joe Biden pada 11 Julai, dan keesokan harinya, NASA telah mengeluarkan lebih banyak gambar yang diperoleh daripada data JWST.

Sebelum JWST, NASA telah terlebih dahulu mendapat pelbagai data daripada teleskop angkasa Hubble (Hubble Space Telescope), dan JWST boleh dianggap sebagai penerus legasi teleskop Hubble menangkap gambar kawasan yang pernah ditangkap oleh Hubble, namun dalam bentuk yang lebih menarik.

Teleskop angkasa Hubble secara umumnya berfungsi untuk “melihat” dalam spektrum ultralembayung (ultraviolet) dan cahaya nampak, dengan sedikit kebolehan untuk melihat radiasi inframerah. Yang menjadikan JWST berbeza dengan Hubble ialah JWST mampu melihat gelombang lebih panjang dalam julat radiasi inframerah sehinggalah ke sedikit bahagian cahaya nampak.

Eh kejap, saya tak faham. Kenapa ada banyak sangat julat dan spektrum ni?

Julat dan spektrum ini merujuk kepada spektrum gelombang elektromagnet. Gelombang elektromagnet merupakan gabungan gelombang elektrik dan magnet yang bergerak pada kelajuan cahaya di dalam vakum (atau ruang kosong).

Terdapat pelbagai jenis gelombang elektromagnet, dan bezanya pada umumnya disandarkan kepada panjang gelombang tersebut serta tenaga gelombang tersebut. Gelombang yang lebih panjang selalunya membawa tenaga yang lebih rendah (seperti gelombang radio), manakala gelombang yang lebih pendek selalunya adalah lebih bertenaga, sehingga kadangkala mampu mengionkan atom dan menyebabkan kanser (seperti radiasi gamma).

Mata kita hanya boleh melihat dalam spektrum cahaya nampak, namun terdapat pelbagai lagi spektrum “cahaya tak nampak” yang wujud di luar sana. Di sinilah teleskop angkasa sepert JWST dan Hubble berfungsi. Merujuk gambar di atas, Hubble “melihat” dalam julat “cahaya ultralembayung”, manakala JWST melihat dalam julat “cahaya inframerah”, yang mana kedua-duanya adalah jenis “cahaya” yang tidak dapat dilihat oleh mata manusia.

Disebabkan Hubble dan JWST mempunyai spektrum yang berbeza, JWST (yang lebih baharu) mempunyai kelebihan kerana fungsinya mampu mencerap gelombang yang lebih panjang dan tenaga yang lebih rendah.

Berikut merupakan perbandingan antara imej yang dikeluarkan oleh Hubble dan JWST.

NGC 3132, atau dikenali sebagai Gegelung Nebula Selatan (Southern Ring Nebula) ialah kepulan gas yang sedang mengembang, terhasil daripada kematian satu bintang kira-kira 2,500 juta tahun cahaya dari Bumi.

Imej di sebelah kiri ialah imej daripada teleskop angkasa Hubble, manakala imej di sebelah kanan ialah imej daripada JWST. Dari sini kita mampu melihat dengan lebih jelas isi kandungan di dalam gegelung tersebut.

Nama asalnya ialah NGC 3324, yang turut dipanggil sebagai Nebula Carina atau Tebing Kosmik (kerana terletak di penjuru Nebula Carina). Di bahagian atas adalah tangkapan gambar daripada spektrum ultralembayung Hubble, manakala dengan JWST, bahagian di sebalik tebing ini (pelbagai bintang dan galaksi baru) dapat dilihat di gambar bawah.

Ini merupakan gambar bagi lima kluster galaksi, atau Stephen’s Quintet, di mana terdapat lima galaksi yang dapat dilihat dalam gambar ini. Gambar ini amat menarik kerana kita dapat melihat dan meneroka kawasan di tengah-tengah galaksi tersebut. Seperti yang kita tahu, lohong hitam wujud di tengah-tengah kebanyakan galaksi, dan disebabkan lohong hitam tidak dapat dilihat (kerana ia tidak mengeluarkan cahaya), maka mengkaji gas dan objek di sekeliling lohong hitam adalah perlu dalam kajian lohong hitam.

Selain itu, kita juga dapat melihat percantuman dua galaksi dengan lebih jelas dalam gambar JWST di sebelah kanan.

Gambar di atas merupakan gambar pertama yang dikeluarkan oleh JWST. Ia merupakan gambar Medan Dalam (Deep Field) bagi kluster galaksi SMACS 0723. Dikatakan bahawa gambaran bagi saiz angkasa dalam gambar ini adalah “seumpama mengambil sebutir pasir, dan menghalakannya ke langit”. Itu adalah saiz cebisan angkasa dalam gambar ini.

Di sebelah kiri, kita mampu melihat angkasa raya yang agak malap dan tidak dipenuhi galaksi, namun di sebelah kanan, kita mampu melihat pelbagai galaksi yang wujud, yang sebelum ini tidak kelihatan di pandangan Hubble.

Peminat fizik juga mampu melihat kesan pengkantaan graviti (gravitational lensing) dalam gambar ini. Hal ini terjadi kerana cahaya yang terherot akibat graviti objek yang tinggi di kawasan tersebut.

Gambar-gambar yang telah dikeluarkan oleh NASA ini pastinya mengagumkan kita. Hal ini sesuai dengan firman Allah dalam al-Quran, surah al Hijr ayat 16 yang bermaksud :

“Dan sungguh, Kami telah menciptakan gugusan bintang di langit dan men-jadikannya terasa indah bagi orang yang memandang(nya).”

Semoga kita dapat mengambil iktibar daripada gambar-gambar ini dan turut terdorong untuk meneroka angkasa lepas.

NASA di pautan :

Britannica di pautan :

wiser.my di pautan :


Sah! Kajian ini dedahkan punca COVID-19!?

Diketuai oleh pakar evolusi virus Universiti Arizona iaitu Michael Worobey, pasukan penyelidik antarabangsa telah mengesan permulaan wabak itu di pasar Wuhan, China, yang mana musang, anjing rakun dan mamalia hidup lain yang terdedah kepada virus itu dijual secara langsung sebelum wabak itu bermula. Penemuan mereka diterbitkan dalam dua kertas jurnal Sains, selepas dikeluarkan sebelum ini dalam versi pracetak pada bulan Februari.

Selain itu, penulis menyimpulkan bahawa penyebaran pertama kepada manusia daripada haiwan mungkin berlaku dalam dua peristiwa penghantaran berasingan di pasar Huanan pada akhir November 2019.

Satu kajian meneliti lokasi kes COVID-19 pertama yang diketahui, serta sampel swab yang diambil dari permukaan di pelbagai lokasi di pasar tersebut. Yang lain memfokuskan pada jujukan genomik SARS-CoV-2 daripada sampel yang dikumpul daripada pesakit COVID-19 semasa minggu pertama pandemik berlaku di China.

Kertas pertama, diketuai oleh Worobey dan Kristian Andersen di Institut Penyelidikan Scripps di San Diego, California, meneliti corak geografi kes COVID-19 pada bulan pertama wabak, Disember 2019. Pasukan itu dapat menentukan lokasi hampir kesemua 174 kes COVID-19 yang dikenal pasti oleh Pertubuhan Kesihatan Sedunia pada bulan itu, 155 daripadanya berada di Wuhan.

Analisis menunjukkan bahawa kes-kes ini berkumpul di sekitar pasar Huanan, manakala kes-kes kemudian tersebar secara meluas di seluruh Wuhan — sebuah bandar dengan 11 juta orang. Terutamanya, penyelidik mendapati bahawa peratusan ketara pesakit COVID awal yang tidak diketahui hubungannya dengan pasar tersebut — bermakna mereka tidak bekerja di sana atau membeli-belah di sana — ternyata tinggal berhampiran pasar. Hal ini menyokong idea bahawa pasar tersebut merupakan pusat wabak, kata Worobey, dengan vendor dijangkiti terlebih dahulu dan mencetuskan rantaian jangkitan dalam kalangan ahli masyarakat di kawasan sekitar.

Kesimpulan ini disokong oleh penemuan lain: Apabila mereka melihat taburan geografi pada kes COVID kemudian, sejak Januari dan Februari 2020, mereka mendapati corak “polar opposite”, kata Worobey. Walaupun kes-kes dari Disember 2019 dipetakan “seperti bullseye” di pasar, kes-kes kemudiannya bertepatan dengan kawasan kepadatan penduduk tertinggi di Wuhan.

“Hal ini memberitahu kami bahawa virus itu tidak beredar secara samar,” kata Worobey. “Virus tersebut benar-benar berasal dari pasar itu dan tersebar dari sana.”

Sebagai tambahan penting kepada penemuan awal mereka, Worobey dan rakan usaha samanya menimbulkan persoalan bahawa pihak berkuasa kesihatan telah menemui kes di sekitar pasar semata-mata kerana hanya di situlah yang dikesan oleh mereka.

“Adalah penting untuk menyedari bahawa semua kes ini, mangsanya yang dikenal pasti kerana mereka dimasukkan ke hospital,” kata Worobey. “Tiada kes ringan yang mungkin dikenal pasti dengan mengetuk pintu orang yang tinggal berhampiran pasar dan bertanya sama ada mereka berasa sakit. Dalam erti kata lain, pesakit ini direkodkan kerana mereka berada di hospital, bukan kerana tempat mereka tinggal. “

Untuk menolak sebarang kemungkinan berat sebelah, pasukan Worobey mengambil satu langkah selanjutnya: Bermula di pasar, mereka mula mengeluarkan kes daripada analisis mereka, pergi lebih jauh dari pasar semasa mereka pergi, dan menjalankan statistik semula. Hasilnya: Walaupun dua pertiga daripada kes telah dikeluarkan, penemuannya adalah sama.

“Walaupun dalam senario itu, dengan majoriti kes dikeluarkan, kami mendapati bahawa yang selebihnya tinggal lebih dekat dengan pasar daripada apa yang dijangkakan jika tiada korelasi geografi antara kes COVID terawal ini dan pasar,” kata Worobey.

Kajian itu juga melihat sampel swab yang diambil dari permukaan pasar seperti lantai dan sangkar selepas pasar Huanan ditutup. Sampel yang diuji positif untuk SARS-CoV-2 dikaitkan dengan ketara dengan gerai yang menjual hidupan liar hidup.

Para penyelidik menentukan bahawa mamalia yang kini diketahui terdedah kepada SARS-CoV-2, termasuk musang merah, luak babi dan anjing rakun, dijual secara langsung di pasar Huanan pada minggu-minggu sebelum kes COVID-19 yang pertama direkodkan. Para saintis membangunkan peta terperinci pasar dan menunjukkan bahawa sampel positif SARS-CoV-2 yang dilaporkan oleh penyelidik China pada awal 2020 menunjukkan perkaitan yang jelas dengan bahagian barat pasar, di mana haiwan-haiwan tersebut hidup atau yang baru disembelih dijual pada akhir 2019 .

“Peristiwa asal masih tidak jelas, tetapi analisis kami terhadap bukti yang ada jelas menunjukkan bahawa wabak itu wujud akibat jangkitan awal manusia daripada haiwan yang dijual di Pasar Borong Makanan Laut Huanan pada akhir November 2019,” kata Andersen, yang merupakan pengarang kanan bersama kedua-dua kajian dan merupakan profesor Jabatan Imunologi dan Mikrobiologi di Scripps Research.

Kajian kedua, analisis data genomik SARS-CoV-2 daripada kes awal, diketuai bersama oleh Jonathan Pekar dan Joel Wertheim di University of California, San Diego dan Marc Suchard dari University of California Los Angeles, serta Andersen dan Worobey.

Para penyelidik menggabungkan pemodelan wabak dengan analisis evolusi awal virus berdasarkan genom sampel terawal. Mereka menentukan bahawa wabak itu, yang pada mulanya melibatkan dua garis keturunan SARS-CoV-2 yang berbeza secara halus, berkemungkinan wujud daripada sekurang-kurangnya dua jangkitan berasingan manusia daripada haiwan di pasar Huanan pada November 2019 dan mungkin pada Disember 2019. Analisis juga mencadangkan bahawa, dalam tempoh ini, terdapat banyak penularan virus haiwan ke manusia lain di pasar tersebut yang gagal ditunjukkan dalam kes COVID-19 yang direkodkan.

Penulis menggunakan teknik yang dikenali sebagai analisis jam molekul, yang bergantung pada kadar semula jadi mutasi genetik berlaku dari semasa ke semasa, untuk mewujudkan rangka kerja bagi evolusi garis keturunan virus SARS-CoV-2. Mereka mendapati bahawa senario pengenalan tunggal virus ke dalam manusia dan bukannya berbilang pengenalan akan tidak konsisten dengan data jam molekul. Kajian terdahulu telah mencadangkan bahawa satu keturunan virus — bernama A dan berkait rapat dengan saudara-mara virus dalam kelawar — melahirkan keturunan kedua, bernama B. Kemungkinan besar, menurut data baharu, adalah senario di mana kedua-duanya keturunan melompat daripada haiwan kepada manusia pada masa yang berasingan, kedua-duanya di pasar Huanan, kata Worobey.

“Jika tidak, keturunan A mesti berkembang dalam gerakan perlahan berbanding virus keturunan B, yang tidak masuk akal secara biologi,” kata Worobey.

Kedua-dua kajian itu memberikan bukti bahawa COVID-19 berpunca daripada lompatan daripada haiwan ke manusia di pasar Huanan, mungkin berikutan penularan kepada haiwan tersebut daripada kelawar pembawa coronavirus di alam liar atau di ladang di China. Untuk kajian lanjut, para penyelidik mengesyorkan kepada para saintis dan pegawai awam untuk mencari pemahaman yang lebih baik tentang perdagangan hidupan liar di China dan di tempat lain, serta menjalankan ujian yang lebih komprehensif terhadap haiwan hidup yang dijual di pasaran untuk mengurangkan risiko wabak pada masa depan.

Artikel diterjemah dan diolah daripada artikel ScienceDaily.

University of Arizona. “Studies link COVID-19 to wildlife sales at Chinese market, find alternative scenarios extremely unlikely.” ScienceDaily. ScienceDaily, 26 July 2022. <www.sciencedaily.com/releases/2022/07/220726132600.htm>.

Rujukan asal kajian :